Sarat ciri canggih, realme 7 5G dilancarkan hari ini
17 Disember 2020, 8:24 pm
MEMILIKI sebuah telefon pintar tidak cukup jika sekadar mempunyai kamera dan fungsi asasnya sahaja.
Apatah lagi jika prestasi tidak setanding harga ditawarkan, sudah tentu sangat mengecewakan.
Sebagai pengguna bijak, penting untuk anda mengetahui spesifikasi utama yang disertakan pada sesebuah telefon pintar.
Dilancarkan secara rasmi hari ini, rata-rata pengguna telefon pintar terutama penggemar permainan mudah alih kagum dengan spesifikasi yang ditawarkan realme 7 5G.
Sarat dengan pelbagai ciri canggih, realme 7 5G boleh dikategorikan sebagai peranti kelas pertengahan setanding telefon pintar mercu.

Cip pemprosesan 5G

Peranti realme 7 5G dijana dengan cip pemproses 7nm, MediaTek Dimensity 800U 5G berkuasa tinggi, setaraf dengan keperluan teknologi 5G.
Ini menjadikan realme 7 5G peranti pertama menggunakan MediaTek Dimensity 800U di Malaysia.
Lebih mengagumkan, cip pemprosesan MediaTek Dimensity 800U 5G memperoleh penanda aras AnTuTu sekitar 340,000 mata.
Ia jauh lebih berkuasa jika dibandingkan dengan pemproses Snapdragon 765 yang setaraf dengannya, hanya memperoleh 291,577 mata pada ujian AnTuTu.
Kedudukan semasa mata penanda aras AnTuTu untuk pemproses telefon pintar FOTO – nanoreview
Dengan sokongan cip berteknologi 5G, peranti realme 7 5G menjanjikan pengalaman permainan mudah alih terbaik kepada pengguna tanpa sebarang sekatan dan gangguan.
Selain itu, cip pemproses ini juga terdiri daripada dua teras Cortex-A76 berprestasi tinggi pada kelajuan 2.4GHz dan 6 teras Cortex-A55 berkelajuan sehingga 2GHz serta unit pemprosesan grafik (GPU) Mali-G57.
Jika dibandingkan dengan pemproses siri Dimensity 700, pemproses pada realme 7 5G menawarkan kelajuan pembukaan aplikasi 1.4 kali lebih pantas.
Manakala, markah ujian penanda aras bagi CPU juga 11 peratus lebih laju dan prestasi GPU pula 28 peratus lebih cekap, menjadikan realme 7 5G cukup efisien.
Untuk spesifikasi sehebat ini, realme 7 5G diyakini mampu menawarkan pretasi dan pengalaman penggunaan terbaik kepada si pemilik.
5G 5G+5G DSDS

Selain itu, realme 7 5G turut dipadankan dengan sokongan 5G+5G DSDS.
5G+5G DSDS bermaksud peranti ini menyokong rangkaian 5G pada kedua-dua SIM untuk pengalaman internet berkelajuan tinggi di mana sahaja.
Setakat ini, realme 7 5G menjadi telefon pintar pertama menyokong teknologi seumpama ini dalam kelasnya.
Bukan itu sahaja, ia turut menyokong 5G-CA (2CC 5G Carrier Aggregation) yang berupaya meningkatkan kestabilan panggilan.
Bagi semua penawaran ini, realme 7 5G menjanjikan pengguna pengalaman teknologi 5G terpantas dan menyeluruh tidak kira apa penyedia rangkaian telekomunikasi pilihan anda.
5G adalah teknologi sambungan tanpa wayar generasi kelima. Dalam pengertian mudah, pengguna bakal menikmati internet berkelajuan lebih tinggi berbanding 4G.
Biarpun rangkaian 4G sudah memadai, 5G hadir tepat pada masanya untuk memenuhi permintaan teknologi baharu.
Walau bagaimanapun, menyedari teknologi 5G masih belum sedia untuk ditawarkan kepada pengguna, realme 7 5G turut menawarkan sokongan terbaik bagi capaian 2G, 3G dan 4G.
Paparan skrin lancar

Melangkaui fungsinya sebagai peranti perhubungan, realme 7 5G juga boleh dikategorikan sebagai peranti permainan mudah alih ideal.
Untuk melayakkannya berada dalam kategori ini, panel skrin yang digunakan mesti mempunyai kadar segar semula yang tinggi iaitu antara 90Hz hingga 120Hz.
realme 7 5G hadir dengan panel skrin 120Hz, mampu menghasilkan 120 bingkai sesaat atau sekitar 100 peratus lebih banyak berbanding skrin paparan 60Hz yang masih digunakan pengeluar telefon pintar lain di pasaran.
Selain itu, skrin paparan realme 7 5G juga dilengkapi kadar pensampelan 180Hz, memastikan setiap input pada skrin mendapat respon serta merta terutama sewaktu bermain permainan mudah alih.
Peranti terbaharu realme ini juga hadir dengan paparan skrin berukuran 6.5 inci, mempunyai resolusi FHD+ (2400 x 1080) dan reka bentuk kompak, menjanjikan pengalaman penggunaan yang lebih memuaskan.
Tidak cukup dengan itu, realme 7 5G turut dilengkapi sistem yang boleh mengubah kadar segar semula skrin secara automatik mengikut keperluan penggunaan, menawarkan keseimbangan pengalaman visual dan penjimatan bateri.
Bateri besar, pengecasan pantas

Peranti realme 7 5G hadir dengan bateri 5,000mAh. Untuk bateri sebesar ini, pengguna boleh menikmati pengalaman penggunaan lebih lama.
Berdasarkan rekod, ia mampu bertahan 35 jam untuk panggilan biasa, melayari YouTube 17 jam, 103 jam mendengar muzik dalam talian dan 19 jam untuk aplikasi WhatsApp.
Bagaimanapun, ketahanan bateri ini bergantung pada cara penggunaan masing-masing.
Namun, anda tidak perlu risau kerana proses untuk pengecasan semula cukup singkat. realme 7 5G dilengkapi pengecasan pantas 30W Dart Charge.
Untuk pengecasan sehingga 50 peratus, ia mengambil masa sekitar 26 minit, manakala untuk pengecasan penuh pula sekitar 65 minit sahaja.
Sistem kamera terbaik

Selain prestasi yang memukau, realme 7 5G juga dilengkapi sistem kamera terbaik.
Ia hadir dengan 48 megapiksel (MP) kamera utama, 8MP kamera sudut lebar dan 2MP kamera makro serta 2MP kamera potret B&W. Manakala, kamera hadapan pula hadir dengan 16 megapiksel.
Untuk spesifikasi lain termasuklah pengimbas cap jari di sisi, sokongan dwi-SIM 5G, Android 10, bicu audio 3.5 milimeter (mm) dan sambungan port USB-C.
Peranti ini juga boleh didapati dengan varian storan 8GB + 128GB, serta dilengkapi dengan slot hibrid untuk kegunaan dua kad SIM atau satu kad SIM dan satu kad SD pada satu-satu masa.
Mampu milik

Tersedia dalam dua warna iaitu Flash Silver dan Mist Blue, realme 7 5G kini ditawarkan pada harga bermula RM1,299 (8+128GB).
Dengan semua penawaran hebat ini, realme 7 5G boleh dikatakan antara telefon pintar 5G mampu milik di pasaran Malaysia.
Untuk mengetahui lebih lanjut mengenai realme 7 5G, layari realme.com.my atau Facebook Realme Malaysia.


Datuk Bandar Paris gelak kena saman
Oleh KOSMO!

17 Disember 2020, 8:55 pm
PARIS – Pihak berkuasa kota raya Perancis disaman kerana menggaji terlalu ramai wanita untuk jawatan kanan manakala Datuk Bandarnya, Anne Hidalgo menganggap keputusan tersebut sebagai ‘mengarut’.
Saman berjumlah €90,000 (RM444,517 ) itu dikenakan oleh Kementerian Perkhidmatan Awam Perancis berdasarkan keputusan bahawa dewan bandar raya Perancis melanggar undang-undang kesetaraan gender berhubung penggajian kakitangan pada tahun 2018.
“Saya gembira mengumumkan bahawa kami telah didenda,” kata Hidalgo dalam satu mesyuarat dewan bandar raya itu dan menambah, beliau diselubungi perasaan gembira apabila diberitahu tentang penalti itu.
Hidalgo berkata, beliau bersalah kerana 11 wanita dan hanya lima lelaki dinamakan untuk jawatan pengurusan dalam tahun 2018 sekali gus bermakna 68 peratus jawatan kanan itu telah diisi oleh wanita.
“Pengurusan dewan bandar raya tiba-tiba menjadi terlalu feminis,” kata Hidalgo sambil tertawa. Beliau dipilih semula untuk penggal baharu sebagai Datuk Bandar Paris pada tahun lalu.
Menurut akhbar Le Monde, dewan bandar raya itu melanggar undang-undang yang dikuatkuasakan sejak tahun 2013. Peraturan itu menyebut bahawa jawatan pengurusan tidak boleh merangkumi lebih 60 peratus daripada mana-mana gender. – AFP


Al-Sultan Abdullah zahirkan takziah kepada keluarga Namat
Oleh MUHAMAD ARDIE PUTRA SUHAIMI

17 Disember 2020, 8:49 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga legenda bola sepak dan Olimpian negara, Datuk Namat Abdullah yang meninggal dunia petang tadi.
Istana Negara dalam satu kenyataan berkata, Al-Sultan Abdullah menzahirkan rasa sedih dengan pemergian Allahyarham dan berharap agar seluruh keluarga Allahyarham sabar dan tabah menghadapi suasana sedih dan pilu ini.
“Seri Paduka Baginda amat menghargai jasa Allahyarham kepada negara serta khidmat bakti beliau dalam mengharumkan nama Malaysia di persada bola sepak dunia.
“Al-Sultan Abdullah turut menyifatkan pemergian Allahyarham sebagai satu kehilangan besar kepada arena bola sepak negara,” menurut kenyataan itu yang dimuat naik dalam laman Facebook sebentar tadi.
Dilahirkan di Butterworth, Pulau Pinang, Namat menjadi antara pemain bola sepak negara yang disegani atas sumbangan besarnya termasuk membantu Harimau Malaya ke Sukan Olimpik Munich, Jerman pada 1972.
Antara rakan sepasukan Namat ialah mendiang Datuk M. Chandran, Dato’ Soh Chin Aun, Wong Kam Fook, Wan Zawawi Wan Yusoff dan adik beliau iaitu Shaharudin Abdullah.

Bekas kapten skuad bola sepak kebangsaan itu terkenal di rantau Asia sebagai pemain pertahanan yang disegani oleh pasukan lawan sewaktu zaman kegemilangannya selain terkenal dengan sifat kepimpinan serta disiplin tinggi di dalam dan luar padang.
Namat memulakan karier sebagai pemain Pulau Pinang dari 1965 hingga 1975 dan telah mewakili Malaysia sebanyak 115 kali dengan kejohanan antarabangsa pertama disertainya ialah Pesta Bola Sepak Merdeka 1968.
Sebagai rekod, Namat menghembuskan nafas terakhir pada usia 74 tahun setelah sekian lama menderita kanser usus. – K! ONLINE


PPM rampas kapal pengangkut, sita diesel tanpa permit
Oleh YATIMIN ABDULLAH

17 Disember 2020, 8:30 pm
PASIR PUTEH – Pasukan Polis Marin (PPM) Wilayah Tiga Tok Bali merampas sebuah kapal pengangkut bersama tiga buah tangki yang mengandungi 70,231 liter diesel tanpa permit di sebuah jeti dekat Tok Bali di sini semalam.
Dalam serbuan pukul 9 malam itu, PPM Wilayah Tiga Tok Bali turut menyita pelbagai peralatan bernilai RM1.6 juta yang digunakan untuk kegiatan tersebut.
Komander PPM Wilayah Tiga, Asisten Komisioner Norzaid Muhammad Said berkata, pihaknya menahan tiga kru kapal warga Indonesia dan enam lekaki tempatan masing-masing berusia antara 25 hingga 41 tahun.
Katanya, sebelum serbuan dijalankan, sepasukan anggota PPM telah melakukan pemeriksaan ke atas sebuah kapal pengangkut di sebuah jeti dekat Tok Bali.
Menurutnya, hasil pemeriksaan mendapati sebuah kapal disyaki telah membuat pemindahan minyak diesel dari tangki kapal menggunakan paip getah tanpa permit yang sah.
“Kita dapati paip getah tersebut telah melalui dua buah kapal yang berada bersebelah dengan tiga buah tangki di dataran sejauh 150 meter.

“Semasa hendak membuat pemeriksaan, kelihatan dua lelaki telah bertindak melarikan diri sejurus menyedari kehadiran anggota PPM. Bagaimanapun, kita berjaya menahan kesemua kru kapal tersebut,” katanya dalam satu kenyataan di sini hari ini.
Norzaid memberitahu, anggota PPM kemudian telah bertindak mengumpil pintu kawasan tersebut dan pemeriksaan lanjut membawa kepada penemuan tiga buah tangki yang mengandungi minyak diesel.
Katanya, siasatan awal mendapati minyak diesel tersebut sedang dipindahkan keluar dari tangki kapal pengangkut ke dalam tiga buah tangki.
“Kita dapati mereka tidak mempunyai sebarang dokuman atau permit berkait dengan kerja-kerja pemindahan minyak diesel tersebut.
“Daripada keterengan lisan kapten kapal itu, dia mengaku minyak diesel yang dipam ke dalam tangki sebanyak 6,000 liter dijual dengan harga RM1 seliter,” ujarnya.
Kesemua suspek ditahan bagi membantu siasatan mengikut Akta Kawalan Bekalan 1961.-K! ONLINE


Perginya seorang legenda bola sepak, Datuk Namat Abdullah
Oleh SOPI SAMAILE

17 Disember 2020, 7:39 pm
PETALING JAYA – Legenda bola sepak negara, Datuk Namat Abdullah meninggal dunia di kediaman menantunya di Taiping, Perak pada pukul 5:30 petang tadi.
Berdasarkan muat naik status Facebook Persatuan Bola Sepak Pulau Pinang (FAP), jenazah akan dibawa ke kediaman Allahyarham di Taman Peruda, Sungai Petani malam ini untuk ziarah dan penghormatan terakhir.
“Jenazah dijangka akan disemadikan esok pagi, sebelum solat Jumaat.
“Pengurusan dan semua warga FAP dan Pulau Pinang FC mengucapkan takziah kepada keluarga Allahyarham Dato Namat,” kata kenyataan tersebut.
Namat yang menyarung jersi negara dari tahun 1968 hingga 1974 menghidap barah usus dan lumpuh separuh badan akibat angin ahmar.
Sebagai rekod, Namat yang menghembuskan nafas terakhir pada usia 74 tahun menjadi antara pemain bola sepak negara yang disegani atas sumbangan besarnya termasuk membantu Harimau Malaya ke Sukan Olimpik Munich 1972.

Namat memulakan kerjaya dengan Marines Sports Club di Pulau Pinang, terkenal dengan rembatan deras dan lontaran jauh ke dalam termasuk sehingga ke dalam petak penalti sepanjang kerjayanya sebagai pemain pasukan Penjara, Pulau Pinang dan kebangsaan.
Memulakan kerjaya selaku penggempur ketika membantu Pulau Pinang menjuarai Piala Burnley pada 1965 sebelum ditukarkan sebagai bek kanan, Namat mengutip pingat kemenangan Piala Malaysia selain muncul juara Pestabola Merdeka dan memenangi pingat gangsa Sukan Asia di Teheran – semuanya pada tahun yang sama iaitu 1974.
Selain penampilan yang tidak dapat dilupakan di Munich 1972, Pestabola Merdeka edisi 1974 di Ipoh membawa kenangan manis buat Namat kerana apabila diberi penghormatan menjulang piala selaku kapten pasukan susulan ketiadaan Datuk M Chandran. – K! ONLINE


Presiden Perancis positif Covid-19
Oleh KOSMO!

17 Disember 2020, 8:24 pm
PARIS – Presiden Perancis, Emmanuel Macron positif ujian Covid-19, kata pejabat Presiden hari ini.
Beliau merupakan salah seorang daripada sebilangan pemimpin dunia yang dijangkiti Covid-19 termasuk Perdana Menteri Britain, Boris Johnson dan Presiden Amerika Syarikat, Donald Trump.
Macron positif Covid-19 selepas menunjukkan simptom awal. Beliau kini menjalani kuarantin selama tujuh hari berdasarkan undang-undang negara.
“Beliau akan terus bekerja dan melaksanakan tanggungjawabnya dari jauh,” kata pejabatnya dalam satu kenyataan.
Perkembangan itu berlaku pada waktu sukar buat Macron ketika beliau berusaha untuk menangani krisis pandemik koronavirus di negaranya sendiri dan pada waktu sama, mengawasi dengan teliti perjanjian perdagangan Brexit di samping berdepan pelbagai isu antarabangsa lain.
Macron menghadiri sidang kemuncak Kesatuan Eropah (EU) di Brussels minggu lalu manakala pada Isnin lepas beliau muncul di sebuah sidang anjuran Pertubuhaan Kerjasama Ekonomi dan Pembangunan (OECD) di Paris.

Presiden Majlis Eropah, Charles Michel yang turut hadir pada sidang di Paris itu kini menjalani prosedur kuarantin, kata jurucakapnya.
“Perdana Menteri Sepanyol, Pedro Sanchez yang turut hadir di Paris juga menjalani kuarantin, kata pejabatnya.
Berkutan perkembangan itu, lawatan Macron ke Lebanon pada minggu depan telah dibatalkan.
Dalam perkembangan berkaitan, Perdana Menteri Perancis, Jean Castex akan mengkuarantin diri sendiri selepas berhubung dengan Macron, kata pejabatnya.
Isteri Macron, Brigitte juga akan menjalani sesi kuarantin walaupun beliau tidak menunjukkan sebarang simptom. – AFP


Polis arah pemandu ‘kereta Krismas’ berhenti
Oleh KOSMO!

17 Disember 2020, 8:00 pm
MADISON, Wisconsin  – Seorang pemandu di  negeri Wisconsin, Amerika Syarikat  diarah memberhentikan kenderaannya kerana memandu kereta  dihiasi lampu Krismas berwarna-warni, menurut laporan polis minggu ini.
Polis berkata, pihaknya memuji  kreativiti pemandu kereta itu tetapi memberi amaran, memandu kenderaan yang dihiasi lampu seperti kereta berhias adalah melanggar undang-undang.
Menurut laporan Metro News UK,  polis Wisconsin memuat naik gambar kereta sport yang dilitupi sejumlah mentol berwarna-warni itu di laman Facebook mereka.
Salah seorang pengguna meninggalkan komen yang memberitahu bahawa dia ialah bapa pemandu tersebut.
“Ya ini anak saya. Sebagai pesara polis, saya sudah memberi amaran kepadanya mengenai penggunaan lampu ini. Tetapi kita semua tahu  bagaimana perangai anak-anak (degil), ”tulis Larry Kamholz.
“Bagaimanapun, anak saya memberitahu bahawa anggota polis tersebut  benar-benar baik dan hanya memberi amaran, malah masih sempat mentertawakannya tanpa memberikan  saman. Tuan, siapa pun anda, terima kasih! ” katanya. – Agensi


50 petugas HTAR dijangkiti Covid-19
Oleh MOHD YUNUS YAKKUB

17 Disember 2020, 8:22 pm
KLANG – Seramai 50 petugas Hospital Tengku Ampuan Rahimah (HTAR) dijangkiti Covid-19 setakat ini.
Pengarah Kesihatan Selangor, Datuk Dr. Sha’ari Ngadiman berkata, kesemua mereka sedang menerima rawatan di Hospital Sungai Buloh.
“Siasatan pasukan Jabatan Kesihatan Negeri Selangor (JKNS) dan HTAR tidak dapat mengenal pasti punca jangkitan itu sama ada berlaku sebelum pesakit dimasukkan ke dalam hospital atau semasa pesakit berada dalam tempoh inkubasi selama 14 hari.
“Namun, keadaan adalah terkawal dengan semua kontak telah diambil ujian swab dan diletakkan di bawah pengawasan dan pemerhatian di rumah (HSO),” katanya dalam kenyataan sebentar tadi.
Kata beliau, semua pesakit kontak rapat juga telah menjalani ujian saringan yang sama.
Sha’ari bagaimanapun menegaskan pengurusan rawatan pesakit di HTAR masih diteruskan dan berada dalam keadaan terkawal.

“Orang awam dinasihatkan untuk tidak hadir ke hospital sekiranya tiada urusan penting dan menularkan sebarang berita tidak sahih sehingga mencetuskan kebimbangan dan kekeliruan dalam kalangan masyarakat,” ujarnya.
Jelas beliau, JKNS sentiasa memastikan langkah pencegahan dan kawalan yang sewajarnya dilaksanakan secara berterusan dalam kalangan petugas kesihatan dan pesakit di kawasan hospital. – K!ONLINE


56 mangsa banjir Kemaman berpindah ke PPS
Oleh NIK NUR IZZATUL HAZWANI NIK ADNAN

17 Disember 2020, 7:13 pm
KEMAMAN – Dua perkampungan di daerah ini iaitu Kampung Padang Kubu dan Ladang Sungai Mas, Kijal dekat sini dilanda banjir berikutan limpahan Sungai Tebak hari ini.
Kebanyakan rumah di dua kawasan tersebut telah ditenggelami air banjir sedalam kira-kira semeter mulai pukul 3 petang.
Penolong Kanan Pegawai Daerah (Khidmat Pengurusan) Kemaman, Mohamad Hafiz Che Awang berkata, setakat pukul 5.30 petang, seramai 56 penduduk telah dipindahkan di dua pusat pemindahan sementara (PPS).
Beliau berkata, seramai sembilan mangsa daripada tiga keluarga telah dipindahkan ke Masjid Kampung Sungai Mas manakala 47 mangsa daripada 13 keluarga pula berpindah ke Balairaya Kampung Padang Kubu dekat sini.
“PPS pertama dibuka di Masjid Kampung Sungai Mas pada pukul 3.30 petang manakala Balai Raya Kampung Padang Kubu pula mula diaktifkan pukul 5.30 petang.
“Beberapa kawasan rendah lain berhampiran seperti Kampung Teladas dekat sini juga dijangka akan dinaiki air pada masa terdekat memandangkan paras air kini menunjukkan trend menaik dan cuaca pula masih hujan renyai-renyai,” katanya kepada Kosmo! di sini hari ini.

Sehubungan itu, Mohamad Hafiz memberitahu, bilangan mangsa banjir di daerah tersebut dijangka akan meningkat lagi pada masa terdekat dan pihaknya telah meminta penduduk berkenaan agar membuat persiapan awal. – K! ONLINE


Ustaz ditahan cium pipi lelaki
Oleh MUHAMMAD AYMAN GHAFFA

17 Disember 2020, 7:22 pm
KOTA BHARU – Seorang ustaz sebuah sekolah pondok ditahan selepas dipercayai mencabul ahli perniagaan lelaki dalam kejadian di sebuah bilik di Jalan Pantai Cahaya Bulan di sini semalam.
Suspek yang berusia 32 tahun itu ditahan di sebuah madrasah di Machang dipercayai tempat dia mengajar kira-kira pukul 3 petang semalam.
Ketua Polis Kelantan, Datuk Shafien Mamat berkata, siasatan awal mendapati, mangsa keluar minum bersama suspek dengan menaiki kereta ustaz berkenaan pada pukul 11 malam kelmarin.
Katanya, selepas pertemuan tersebut, suspek telah menghantar mangsa ke bilik hotel berkenaan pada pukul 1.15 pagi semalam sebelum bertindak mencabul ahli perniagaan itu.
“Semasa berada di tempat kejadian, suspek bertindak mencium pipi mangsa serta mencabulnya.
“Mangsa yang tidak berpuas hati dengan tindakan suspek telah membuat laporan polis selepas kejadian itu,” katanya ketika dihubungi Kosmo! hari ini.

Menurut Shafien, mangsa yang berusia 30 tahun dibawa ke hospital untuk pemeriksaan lanjut.
Katanya, siasatan mendapati, mangsa masih bujang dan mengenali suspek dua hari sebelum kejadian semasa berada di sebuah kompleks beli-belah di sini.
Katanya, kes disiasat mengikut Seksyen 377D Kanun Keseksaan kerana melakukan kelucahan melampau dan suspek kini telah ditahan reman empat hari bermula hari ini.


Rempuh gerai kuih akibat tertekan pedal minyak
Oleh NIK NUR IZZATUL HAZWANI NIK ADNAN

17 Disember 2020, 6:19 pm
KEMAMAN – Gara-gara tertekan pedal minyak kereta, sebuah kereta Proton Perdana yang dipandu seorang warga emas merempuh sebuah gerai kuih di Pasar Binjai di sini hari ini.
Dalam kejadian pukul 12.40 tengah hari itu, gerai kuih yang belum beroperasi rosak, manakala pemandu kereta yang seorang lelaki berusia 84 tahun pula cedera ringan.
Ketua Polis Daerah Kemaman, Superintendan Hanyan Ramlan berkata, sewaktu kejadian, lelaki tersebut bersama isterinya ke Pasar Binjai untuk membeli barangan dari rumah mereka di Rumah Murah Binjai di sini.
“Dia tertekan pedal minyak sewaktu sedang meletakkan kereta Proton Perdana di tempat letak kenderaan di hadapan kawasan pasar.
“Impaknya kereta meluncur laju ke depan lalu melanggar pagar pasar sebelum merempuh dua meja simen sebuah gerai menjual kuih berhampiran,” katanya kepada Kosmo! di sini hari ini.
Sementara itu, pemilik gerai, Zaimah Mat Ali, 55, berkata, sewaktu kejadian dia sedang menyiapkan kuih-muih jualannya di rumahnya tidak jauh dari lokasi kejadian.

“Saya tergamam apabila dimaklumkan gerai kuih saya rosak teruk dilanggar sebuah kereta terbabas,” katanya. – K! ONLINE


Persetujuan dibuat setelah ujian klinikal
Oleh MOHD RASDAN AHMAD

17 Disember 2020, 6:58 pm
KUALA LUMPUR – Kerajaan Malaysia memilih untuk menandatangani perjanjian pembelian awal dengan syarikat farmaseutikal Pfizer pada 24 November lalu adalah berdasarkan kepada laporan interim ujian klinikal dan mempunyai tahap keberkesanan 95 peratus dalam mencegah Covid-19.
Menteri Sains, Teknologi dan Inovasi, Khairy Jamaluddin berkata, laporan hasil keberkesanan vaksin Covid-19 dikeluarkan Pfizer juga telah diterbitkan di The New England Journal of Medicine pada 10 Disember lalu dan Kerajaan turut mendapat akses data untuk menilai kualiti, keselamatan dan tahap keberkesanannya.
“Vaksin ini juga telah mendapat Emergency Use Authorization daripada tujuh negara termasuklah United Kingdom, Amerika Syarikat, Bahrain, Kanada, Arab Saudi, Mexico dan Singapura.
“Bagaimanapun, keputusan pembelian akhir serta penggunaan vaksin tersebut di Malaysia adalah tertakluk kepada pendaftaran dan kelulusan daripada Bahagian Regulatori Farmasi Negara (NPRA) Kementerian Kesihatan.
“Proses ini telah bermula dan semua data yang dibekalkan oleh pihak Pfizer akan diteliti oleh NPRA. Bekalan vaksin ini dijangka akan mula diterima pada suku pertama tahun hadapan merangkumi 12.8 juta dos bagi menampung keperluan imunisasi 20 peratus atau 6.4 juta rakyat,” katanya dalam sesi waktu pertanyaan menteri di sidang Dewan Rakyat hari ini.
Beliau berkata demikian ketika menjawab soalan Lim Guan Eng (PH-Bagan) yang memintanya menyatakan tentang kos, keberkesanan dan liputan penduduk untuk vaksin Pfizer, khususnya tempoh imuniti.

Mengulas lanjut, Khairy berkata kerajaan juga menubuhkan Jawatankuasa Khas Akses Bekalan Vaksin Covid-19 (JKJAV) dengan objektif untuk memastikan bekalan vaksin Covid-19 diperoleh dengan segera, selamat dan sempurna.
Khairy berkata, JKJAV yang dipengerusikan oleh beliau sendiri ditubuhkan bertujuan menyediakan rangka kerja dan pelan perolehan serta pengagihan vaksin Covid-19 apabila ia diluluskan untuk kegunaan di Malaysia.
“Selain vaksin Covid-19 daripada syarikat Pfizer, Malaysia juga telah menyertai fasiliti COVAX yang menjamin akses bekalan vaksin sebanyak 10 peratus populasi negara,” katanya. – K! ONLINE.


Penyelia ditahan pasang bendera Malaysia, Selangor secara terbalik
17 Disember 2020, 6:14 pm
PETALING JAYA – Seorang penyelia ditahan bagi membantu siasatan isu memasang bendera Malaysia dan negeri Selangor secara terbalik di sebuah kilang kitar semula di Mahkota Utama, Beranang semalam.
Ketua Polis Daerah Kajang, Asisten Komisioner Mohd. Zaid Hassan berkata, bertindak atas maklumat awam pihaknya melakukan pemeriksaan di kilang tersebut sebelum mendapati bendera dipasang secara terbalik.
“Hasil soal siasat terhadap seorang lelaki yang juga penyelia kilang itu mengaku membeli dua bendera terbabit sebelum mengarahkan pekerja lain memasangkannya.
“Suspek ditahan kerana gagal memastikan bendera tersebut dipasang secara betul,” katanya di sini hari ini.
Kes disiasat mengikut Seksyen 504 Kanun Keseksaan dan Seksyen 14 Akta Kesalahan Kecil 1955. – K! ONLINE


Ah long ugut lelaki ditahan
Oleh NUR HUDA MUSA

17 Disember 2020, 6:52 pm
PETALING JAYA – Dua lelaki tempatan disyaki ah long ditahan kerana bertindak mengganggu dan membuat kacau di rumah seorang lelaki yang gagal melunaskan bayaran pinjaman.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, suspek berjaya diberkas oleh sepasukan polis dari Bahagian Siasatan Jenayah Komersial Ibu Pejabat Polis Daerah (IPD) Petaling Jaya di Puchong.
“Suspek ditahan selama tiga hari dan disiasat di bawah Seksyen 5(2) Akta Pemberi Pinjaman Wang Berlesen 1952.
“Jika disabit kesalahan boleh dikenakan denda tidak kurang daripada RM250,000 tetapi tidak melebihi RM1 juta atau penjara selama tempoh tidak melebihi lima tahun atau kedua-duanya,” katanya dalam satu kenyataan di sini hari ini.
Nik Ezanee berkata, pihaknya menerima laporan daripada seorang lelaki tempatan berusia 45 tahun yang merupakan seorang peniaga dan telah membuat pinjaman dengan suspek untuk urusan pusingan modal perniagaannya pada tahun lalu.
“Pinjaman tersebut telah dilangsaikan dan tiada gangguan dibuat oleh ah long tersebut.

“Tidak lama selepas itu, mangsa telah dihubungi oleh ah long yang lain menawarkan pinjaman wang dan mangsa yang kebetulan memerlukan wang telah bersetuju untuk membuat pinjaman tersebut,” jelasnya.
Bagaimanapun katanya, tanpa disedari mangsa telah membuat pinjaman daripada 15 orang ah long yang jumlah keseluruhannya kira-kira RM36,000.
“Suspek telah bertindak mengganggu ahli keluarga mangsa dan akan menghantar orang untuk membuat kacau di rumah mangsa serta akan menampal gambar mangsa bagi tujuan memalukan mangsa dan keluarga sekiranya gagal membuat bayaran seperti yang diminta,” katanya. – K! ONLINE


Ezra lepas bebas pertuduhan terbit buku bertentangan hukum syarak
Oleh NUZULSHAM SHAMSUDDIN

17 Disember 2020, 6:34 pm
PETALING JAYA – Mahkamah Rendah Syariah di sini hari ini melepas dan membebaskan Pengarah ZI Publications Sdn. Bhd. Mohd. Ezra Mohd. Zaid yang berdepan pertuduhan menerbitkan buku yang didakwa bertentangan dengan hukum syarak.
Hakim Syarie Shukran Yusof membuat keputusan itu selepas menolak permohonan pendakwaan untuk melepas tanpa membebaskan Mohd. Ezra daripada pertuduhan itu.
Dalam penghakimannya, Shukran berkata, selepas keputusan itu dibuat selepas menimbang hujahan lisan dan bertulis kedua-dua pihak.
“Mahkamah mendapati jika Mohd. Ezra dilepas tanpa dibebaskan keputusan itu akan menjadi sesuatu yang bersifat akademik.
“Tidak ada apa yang dapat dilakukan oleh pihak pendakwaan untuk melakukan siasatan dan sebagainya kerana kes ini tidak sah bermula daripada penangkapan yang mana Mahkamah Rayuan serta Mahkamah Persekutuan telah membatalkan keputusan Ketua Pendakwa Syarie Selangor untuk mendakwa Mohd Ezra dengan pertuduhan itu,” kata beliau.
Dalam pada itu, mahkamah membenarkan permohonan pendakwaan untuk melucuthakkan 180 buku berjudul ‘Allah, Kebebasan dan Cinta’ daripada tertuduh atau pihak yang berkaitan dan diserahkan kepada ketua penguat kuasa agama untuk tindakan lanjut.

Mengikut pertuduhan, Mohd. Ezra didakwa di Mahkamah Rendah Syariah Petaling Jaya pada 2013 atas pertuduhan menerbitkan buku karya penulis warga Kanada iaitu Irshad Manji di premis perniagaan ZI Publications, B-2-19, Merchant Square, Jalan Tropicana Selatan 1, PJU 3 di sini.
Kes itu dikendalikan Pendakwa Syarie Zamniazura Mohd. Sarin dan Khafizah Ahmat Khairi, manakala peguam Zulkifli Che Yong mewakili Mohd. Ezra.
Mohd. Ezra ketika ditemui pemberita selepas prosiding, berkata beliau berasa gembira kerana kes ini telah selesai.-K!ONLINE


Joe Biden terima suntikan vaksin Covid-19 minggu depan
Oleh KOSMO!

17 Disember 2020, 6:08 pm
WASHINGTON – Bakal Presiden Amerika Syarikat (AS) ke – 46, Joe Biden akan mendapatkan suntikan vaksin koronavirus seawal minggu depan, demikian menurut salah seorang pegawainya.
Menurut laporan portal Mirror UK, Biden memberitahu beliau akan mendapatkan suntikan itu di tempat umum bagi menanamkan keyakinan rakyat kepada program imunisasi koronavirus
Biden, 78, berada dalam kategori berisiko tinggi untuk mendapat koronvirus kerana usianya.
Sementara itu, Naib Presiden AS, Mike Pence akan diberi suntikan vaksin Covid-19 esok dalam satu majlis awam, menurut satu kenyataan dari White House semalam.
AS kini giat mengedarkan suntikan vaksin kepada doktor dan jururawat di barisan hadapan yang bertungkus-lumus mengekang penularan wabak maut ini. – Agensi


[VIDEO] Tiga beradik dikebumi di Melaka
Oleh MUHAMAD TARMIZE MOHD NOR

17 Disember 2020, 6:55 pm
IPOH – Suasana pilu menyelubungi ahli keluarga di pekarangan Jabatan Forensik HRPB yang menunggu bedah siasat terhadap tiga beradik tersebut sejak malam tadi.
Ketiga-tiga jenazah dibawa pulang ke Melaka sebentar tadu dan akan disemadikan di Kampung Sungai Putat, Batu Berendam hari ini.
Terdahulu, ketiga-tiga jenazah dimandi dan dikafankan sebelum disolatkan selepas proses bedah siasat selesai.
Dalam kejadian pada pukul 2.45 petang semalam, tiga beradik tersebut terkorban di lokasi kejadian selepas tersepit di dalam kereta jenis Perodua Axia dipandu ibu mereka, Nur Aimi Nadiah Abdul Rahim, 27.
Nur Aimi mengalami kecederaan parah dan kini dilaporkan stabil di Unit Rawatan Rapi HRPB. – K! ONLINE


Definisi umur warga emas dicadang untuk dinaikkan bermula 65 tahun
Oleh MOHD. HUSNI MOHD. NOOR

17 Disember 2020, 6:07 pm
PUTRAJAYA – Definisi umur bagi warga emas di negara ini dicadangkan untuk dinaikkan daripada 60 tahun kepada 65 tahun.
Cadangan itu dikemukakan kepada Jabatan Kebajikan Masyarakat (JKM) pada mesyuarat kali pertama Majlis Penasihat dan Perundingan Warga Emas Negara (MPPWEN) hari ini yang dipengerusikan Menteri Pembangunan Wanita, Keluarga dan Masyarakat, Datuk Seri Rina Harun.
Berdasarkan takrifan yang dibuat oleh ‘World Assembly On Ageing 1982’ di Vienna, warga emas ditakrifkan mereka yang berumur 60 tahun ke atas.
Kementerian Pembangunan Wanita, Keluarga dan Masyarakat menerusi kenyataan hari ini berkata, beberapa cadangan lain turut dikemukakan oleh MPPWEN termasuk pelaksanaan ‘Time Bank Volunteering Scheme’ untuk warga emas di Malaysia.
“Cadangan itu dikemukakan oleh Institut Maklumat dan Analisis Pasaran Buruh (ILMIA), Jabatan Perangkaan Malaysia,” katanya.
Rina berkata, menerusi Belanjawan 2021, beberapa inisiatif secara tidak langsung juga akan diberikan kepada warga emas yang antaranya termasuklah had pelepasan cukai ke atas perbelanjaan rawatan perubatan, keperluan khas dan penjagaan ibu bapa juga akan dinaikkan daripada RM5,000 kepada RM8,000.

Selain itu, katanya, majikan yang menggajikan warga emas akan mendapat potongan cukai tambahan sehingga tahun 2025.
Sementara itu, katanya, Sistem Pendaftaran dan Pemetaan Warga Emas iaitu Sistem eWe juga telah dibangunkan oleh JKM bagi mengenalpasti demografi, kemahiran, kepakaran dan keperluan warga emas.
“Sistem ini juga merupakan pangkalan data bagi melihat keperluan bekerja semula dan minat warga emas sebagai persediaan ke arah negara tua pada tahun 2030,” katanya.-K! ONLINE


Hamil anak kedua, Ummi Nazeera alah dengan ayam
Oleh NURFARHANA MOHAMED

17 Disember 2020, 6:49 pm
KUALA LUMPUR – Pelakon Ummi Nazeera yang kini hamil anak kedua mendedahkan, dirinya mengalami alahan yang teruk.
Menurut Ummi, 30, alahan teruk yang dialaminya ketara ketika usia kandungan sedang melalui trimester pertama.
Dia juga tidak boleh menjamah ayam sepanjang mengandung anak kedua yang kini memasuki usia empat bulan.
Selera makan saya agak pelik bila jadi terlalu memilih bab makanan. Sebelum ini saya suka makan ayam tetapi kehamilan kali ini saya tak boleh menjamah langsung makanan yang berasaskan ayam.
“Saya jadi pelik dengan perubahan diri dan sering muntah-muntah dan loya selepas makan dan dalam masa sama saya sudah lewat datang bulan, apabila membuat pemeriksaan kandungan, memang sah saya hamil dan ketka itu usia kehamilan sudah enam minggu.
“Alhamdulillah, saya sudah masuk trimester kedua. Alahan pun sudah semakin berkurangan. Memang jauh berbeza sewaktu hamil anak pertama yang mana saya tidak mengalami sebarang alahan dan muntah yang teruk seperti sekarang,” katanya ketika dihubungi K! Online.

Terdahulu, bintang drama Nur Kasih itu berkongsi berita gembira berkenaan menerusi Instagram miliknya.
Ujar Ummi lagi, gara-gara pembawakan budak, dia mengaku kini lebih cepat tersentuh dan sensitif.
Atas alasan itu, dia kini membuat keputusan untuk berehat seketika dalam dunia seni dan hanya akan kembali aktif setelah melahirkan dan selesai proses berpantang.
“Saya cepat berkecil hati. Bila bertanya pada suami, dia pun mengaku saya jadi lain bila mengandung kali kedua ini. Kadang-kadang kalau saya hendakkan sesuatu dan kalau tak dapat makan, saya akan mudah sensitif. Walhal sebelum ini, saya jenis yang tak kisah.
“Insya-Allah, saya dijangka bersalin pada awal Jun tahun hadapan. Di kesempatan ini, saya ingin memohon maaf pada pihak produksi kerana saya terpaksa menolak beberapa tawaran lakonan atas faktor kesihatan.
“Tentang jantina anak, saya tak kisah lelaki atau perempuan. Saya cuma mohon semua orang mendoakan kesihatan saya dan bayi dalam kandungan ini sehinggalah hari kelahiran nanti,” katanya.
Ummi mendirikan rumah tangga dengan Mohd. Izzar Anwari Abdul Karim pada 2017 dan dikurniakan seorang anak perempuan, Ayra Aneesah yang kini berusia dua tahun. – K! ONLINE


1,220 kes baharu, tiga kematian dilaporkan
Oleh SITI A'ISYAH SUKAIMI

17 Disember 2020, 6:21 pm
PUTRAJAYA – Sebanyak 1,220 kes baharu dilaporkan hari ini menjadikan jumlah kes positif Covid-19 di Malaysia sebanyak 89,133 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak enam kes import yang mendapat jangkitan dari luar negara, manakala selebihnya sebanyak 1,214 kes adalah penularan tempatan.
“Dalam masa sama, sebanyak 1,297 kes sembuh dicatatkan dan jumlah kumulatif kes sembuh sepenuhnya daripada Covid-19 sebanyak 74,030 kes.
“Tiga lagi kematian baharu turut direkod di Johor dan Sabah membabitkan lelaki berusia 36, 55 dan 81 tahun menjadikan sebanyak 432 kes kematian Covid-19 di Malaysia,” katanya dalam satu kenyataan akhbar di sini hari ini.
Ujarnya, sebanyak 106 kes positif sedang dirawat di Unit Rawatan Rapi, manakala, 53 kes memerlukan bantuan pernafasan. -K!ONLINE


Kontraktor, subkontraktor SUKE didenda RM180,000
Oleh MOHD RASDAN AHMAD

17 Disember 2020, 5:56 pm
KUALA LUMPUR – Pihak kontraktor utama dan subkontraktor projek yang melakukan kerja Lebuh Raya Bertingkat Sungai Besi-Ulu Kelang (SUKE) dikenakan denda RM180,000 kerana gagal memastikan keselamatan di tapak binaan lebuh raya itu, persidangan Dewan Negara dimaklumkan.
Menteri Kerja Raya Datuk Seri Fadillah Yusof berkata, tindakan tersebut dikenakan susulan kejadian konkrit struktur pembinaan lebuh raya itu jatuh dan menghempap sebuah kenderaan pada 19 September lalu.
“Kontraktor Utama iaitu MRCB Builders Sdn. Bhd. dikenakan penalti sebanyak RM80,000 manakala subkontraktor, Makna Setia Sdn. Bhd. pula berjumlah RM100,000.
“Kedua-dua kontraktor itu masing-masing didenda mengikut Seksyen 34B(1)(c) dan Seksyen 34C(1) Akta Lembaga Pembangunan Industri Pembinaan Malaysia 1994 (Akta 520), iaitu di bawah kewajipan kontraktor dalam memastikan keselamatan bangunan dan kerja pembinaan sama ada semasa atau selepas pembinaan,” katanya pada persidangan Dewan Negara hari ini.
Beliau berkata demikian ketika menjawab soalan Senator Md. Nasir Hashim yang ingin tahu berhubung tindakan terhadap kontraktor utama pada persidangan Dewan Negara hari ini. – K! ONLINE.


Selangor optimis capai lima juta pelancong
Oleh ISKANDAR SHAH MOHAMED

17 Disember 2020, 5:50 pm
SHAH ALAM – Di sebalik pandemik Covid-19, kerajaan negeri optimis mencapai sasaran lima juta pelancong ke Selangor  tahun depan.
Pengerusi Jawatankuasa Tetap Pelancongan, Alam Sekitar dan Teknologi Hijau serta Hal Ehwal Orang Asli negeri, Hee Loy Sian berkata, sasaran itu disandarkan menerusi pelaksanaan kempen ‘Nak Bercuti? Pusing Selangor Dahulu’ dalam merancakkan semula industri pelancongan yang terjejas akibat Covid-19.
Katanya, kebenaran merentas daerah dan negeri turut memberi peluang kepada pemain industri untuk bersama menyokong kempen yang dilaksanakan sehingga pertengahan tahun depan itu.
“Umum mengetahui negeri ini sememangnya menjadi destinasi pilihan pelancong asing dan tempatan sejak sekian lama.
“Justeru, kita berharap jumlah pelancong domestik khususnya kekal seperti tahun sebelumnya iaitu lima juta orang pada 2021,” katanya ketika ditemui selepas majlis pelancaran kempen itu di Bangunan Setiausaha Kerajaan Negeri (SUK) di sini, hari ini.
Kempen promosi pelancongan dengan kerjasama Tourism Selangor itu disempurnakan Menteri Besar, Datuk Seri Amirudin Shari dengan pelakon, Che Puan Juliana Evans dilantik sebagai Duta kempen tersebut.

Loy Sian menegaskan, kerajaan negeri memperuntukkan RM2 juta bagi pemberian 10,000 baucar subsidi pelancongan menerusi platform e-dagang.
“Kesemua baucar khas itu ditawarkan kepada 7,000 orang awam dan 3,000 petugas barisan hadapan di e-Dompet Touch n’ Go dan Lazada.
“Baucar bernilai RM200 setiap satu untuk kegunaaan di hotel, inap desa berlesen dan taman tema di Selangor itu boleh dibeli bermula 8 Januari depan,” katanya. -K!ONLINE


5 ditahan jual sijil cuti sakit
17 Disember 2020, 5:20 pm
PETALING JAYA – Lima individu termasuk tiga wanita ditahan selepas terlibat dalam kegiatan pemalsuan sijil cuti sakit dengan menggunakan nama sebuah klinik swasta.
Kesemua mereka berusia antara 23 hingga 55 tahun itu ditahan pada Sabtu lalu dalam beberapa serbuan di sekitar Gombak dan Sungai Buloh.
Ketua Polis Daerah Gombak, Asisten Komisioner Arifai Tarawe berkata, bertindak atas laporan dibuat seorang doktor sebuah klinik swasta di Kundang, pihaknya berjaya memberkas kesemua suspek tersebut.
Katanya, kegiatan sindiket ini terbongkar selepas doktor tersebut menerima panggilan daripada pihak pengurusan sebuah syarikat pada 24 November lalu untuk mengesahkan sijil cuti sakit yang dikeluarkan atas nama kliniknya.
“Doktor tersebut mengesahkan sijil cuti sakit itu palsu sebelum menghubungi nombor telefon yang tertera pada sijil cuti sakit tersebut.
“Seorang lelaki tersebut berjumpa dengan doktor itu sebelum menawarkan RM5,000 agar tidak membesarkan isu tersebut. Susulan itu, beliau (doktor) membuat laporan polis pada Sabtu lalu,” katanya dalam satu kenyataan hari ini.

Menurutnya lagi, dalam serbuan tangkapan itu pihak polis turut merampas dua buah komputer, mesin fotokopi, mesin pengimbas serta sekeping sijil cuti sakit palsu yang digunakan untuk mencetak sijil-sijil lain.
“Kesemua mereka direman sehingga esok dan kes disiasat mengikut Seksyen 420 Kanun Keseksaan,” ujarnya. – K! ONLINE


USM terpilih terajui Kursi UNESCO
Oleh SAFINA RAMLI

17 Disember 2020, 5:35 pm
GEORGE TOWN – Universiti Sains Malaysia (USM) melakar kejayaan selepas terpilih sebagai universiti pertama di negara ini yang menerajui Kursi Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO).
Kursi UNESCO itu berkaitan dengan ‘Ecohydraulics for Sustainable Water Infrastructures for SDG 6 in the Asia and the Pacific Region’.
Kursi UNESCO pertama di USM dan di negara ini akan berpusat di Pusat Penyelidikan Kejuruteraan Sungai dan Saliran Bandar USM (REDAC) di Kampus Kejuruteraan USM Nibong Tebal dekat sini bagi tempoh empat tahun.
Pengarah Kampus Kejuruteraan USM, Nibong Tebal, Prof. Dr. Nor Azazi Zakaria berkata, dengan pemilihan itu USM akan mengorak langkah sebagai hab pendidikan dan penyelidikan antarabangsa berkaitan infrastruktur air secara lestari.
“USM secara keseluruhannya akan memberi tumpuan terhadap keadaan di rantau Asia-Pasifik dalam menangani isu berkaitan serta memenuhi keperluan air bersih yang akan memberi impak kepada lebih 663 juta penduduk.
“SDG6 merujuk kepada ‘Sustainable Development Goal #6’, digariskan oleh Pertubuhan Bangsa-Bangsa Bersatu (PBB) pada tahun 2015 yang menekankan isu berkaitan air bersih dan sanitasi,” katanya dalam kenyataan di sini hari ini. – K! ONLINE


Majikan diingatkan patuhi Akta 446
Oleh NUR HUDA MUSA

17 Disember 2020, 4:57 pm
PETALING JAYA – Kementerian Perusahaan Perladangan dan Komoditi (KPPK) hari ini beri peringatan kepada semua pihak yang terlibat dalam sektor perladangan dan industri komoditi agar sentiasa patuh kepada undang-undang Akta Standard Minimum Perumahan dan Kemudahan Pekerja (Pindaan) 2019 (Akta 446).
Menteri Perusahaan Perladangan dan Komoditi, Datuk Dr. Mohd. Khairuddin Aman Razali berkata, KPPK memandang serius terhadap pelanggaran oleh beberapa majikan yang didapati tidak mematuhi peraturan seperti yang ditetapkan oleh Jabatan Tenaga Kerja Semenanjung Malaysia (JTKSM).
“Akta 446 bertujuan untuk menambah baik Garis Panduan Penginapan Pekerja Asing 2018 yang meliputi standard ruang minimum kediaman, kemudahan asas bagi rumah dan pekerja selain elemen keselamatan serta kebersihan yang perlu diberi perhatian oleh pihak majikan.
“Pematuhan terhadap akta berkenaan juga adalah amat kritikal bagi sektor perladangan dan industri komoditi,” katanya dalam satu kenyataan di sini hari ini.
Menurutnya pematuhan tersebut bertujuan memberi keyakinan kepada pihak antarabangsa bahawa Kerajaan Malaysia serius dalam usaha menangani isu buruh paksa dan buruh kanak-kanak yang didakwa berlaku di negara ini.
“Dalam hal ini, KPPK ingin memberi peringatan kepada semua pihak yang terlibat dalam sektor perladangan dan industri komoditi agar  sentiasa patuh kepada undang-undang termasuk yang berkaitan Akta 446 bagi memastikan kebajikan pekerja sentiasa dititikberatkan.

“KPPK dengan kerjasama pelbagai kementerian dan agensi berkaitan akan terus menyokong serta membantu sektor perladangan dan industri komoditi dalam mengamalkan sistem perburuhan yang baik,” ujarnya.
Terdahulu, Kosmo! Online melaporkan sebuah kilang memproses barangan getah di Klang bakal menjadi majikan pertama di Selangor yang diheret ke mahkamah kerana gagal mematuhi Akta Standard Minimum Perumahan, Penginapan dan Kemudahan Pekerja 1990 (Akta 446). – K! ONLINE


[VIDEO] Jumpa bayi di belakang rumah
Oleh NOR AZIHAN MD. GHAZALI

17 Disember 2020, 5:43 pm
KLANG – Seorang bayi perempuan baharu dilahirkan ditinggalkan di belakang sebuah rumah di Kampung Delek Kanan di sini hari ini.
Bayi yang masih hidup ditemui pukul 12.08 tengah hari oleh seorang lelaki selepas dimaklumkan oleh sekumpulan kanak-kanak yang bermain di hadapan rumahnya.
Ketua Polis Daerah Klang Selatan, Asisten Komisioner Shamsul Amar Ramli berkata, pemeriksaan awal mendapati bayi tersebut masih bertali pusat dan mempunyai uri telah dibungkus dengan kain batik dan tuala.
Katanya, hasil pemeriksaan turut mendapati fizikal bayi dalam keadaan normal dan stabil.
“Usia bayi itu dipercayai baharu beberapa jam berdasarkan uri dan tali pusat masih basah.
“Bayi itu kemudiannya dibawa ke Hospital Tengku Ampuan Rahimah (HTAR) untuk rawatan lanjut,” katanya dalam kenyataan di sini hari ini.

Jelas Shamsul Amar, usaha mengesan suspek sedang giat dijalankan dan kes disiasat mengikut Seksyen 317 Kanun Keseksaan. -K!ONLINE


Pelancong Malaysia tidak perlu bayar cukai
Oleh MOHD RASDAN AHMAD

17 Disember 2020, 5:38 pm
KUALA LUMPUR – Kementerian Kewangan memberi jaminan rakyat Malaysia dan pelancong yang bermastautin tetap di negara ini akan terus dikecualikan sepenuhnya daripada Cukai Pelancongan.
Timbalan Menteri Kewangan II, Mohd. Shahar Abdullah berkata, pindaan Rang Undang-Undang (RUU) Cukai Pelancongan (Pindaan) 2020 bertujuan bagi memberi layanan saksama yang sebelum ini di bawah Akta Cukai Pelancongan 2017 yang mana cukai berkenaan hanya dikenakan kepada pelancong asing pada kadar rata RM10 seorang sebilik.
“Kita berhasrat untuk memastikan pelancong-pelancong asing juga dikenakan cukai yang dikutip oleh pemberi perkhidmatan platform digital. Cukai itu bukan kita ambil duit dari syarikat, kita kenakan cukai dan syarikat akan meremitkan kutipan itu kepada Kementerian Kewangan menerusi Jabatan Kastam Diraja Malaysia.
“RM10 satu malam hanya dikenakan kepada pelancong tetapi di bawah pengecualian ini tertakluk kepada pelancong asing sahaja,” katanya ketika menggulung perbahasan RUU Cukai Pelancongan (Pindaan) 2020 peringkat dasar dalam sidang Dewan Rakyat hari ini.
Sebelumnya, RSN Rayer (PH-Jelutong) dalam perbahasannya membangkitkan kebimbangan jika RUU tersebut jika dipinda akan dikenakan terhadap pelancong tempatan disebabkan kurangnya pelancong asing akibat pandemik Covid-19.
Dewan Rakyat meluluskan RUU Cukai Pelancongan (Pindaan) 2020 setelah undian suara mendapati lebih ramai Ahli Parlimen yang bersetuju. – K! ONLINE.


Tiada pengecualian duti setem untuk anak dalam pindah milik harta
Oleh MOHD RASDAN AHMAD

17 Disember 2020, 5:03 pm
KUALA LUMPUR – Kerajaan tidak bercadang memberikan pengecualian duti setem bagi proses pindah milik hartanah daripada ibu bapa kepada anak mereka sendiri ketika ini.
Menteri Kewangan Tengku Datuk Seri Zafrul Tengku Abdul Aziz berkata, berdasarkan peruntukan sedia ada pengecualian tersebut hanya layak diberikan untuk pasangan suami isteri sahaja.
“Dalam Belanjawan 2020, kerajaan mengumumkan pengecualian duti setem sebanyak 50 peratus diberikan ke atas surat cara pindah milik bagi urusan pindah milik harta tanah atas dasar kasih sayang antara ibu bapa kepada anak atau sebaliknya.
“Hasrat pengecualian duti ini diberikan bagi menggalakkan urusan pindah milik harta antara ibu bapa dan anak dilakukan ketika hidup dan mengelakkan berlakunya permasalahan tuntutan harta selepas kematian antara satu pihak berkenaan.
“Hal ini juga bertujuan untuk mengurangkan kes tuntutan harta pusaka di mahkamah,” jelasnya ketika sesi pertanyaan menteri di sidang Dewan Rakyat hari ini. – K! ONLINE.


59 PATI ditahan dalam Ops Benteng
Oleh NUR HUDA MUSA

17 Disember 2020, 5:59 pm
PETALING JAYA – Seramai 59 pendatang asing tanpa izin (PATI) ditahan dalam Ops Benteng semalam selain tiga kenderaan darat turut dirampas.
Menteri Kanan (Keselamatan), Datuk Seri Ismail Sabri Yaakob berkata, operasi bersepadu antara pasukan keselamatan negara mengawal ketat sempadan daripada dibolosi PATI bagi mengekang jenayah rentas sempadan selain menyekat penularan Covid-19.
“Sebanyak 118 Sekatan Jalan Raya (SJR) juga dilaksanakan semalam melibatkan pecahan Ops Penawar (47 SJR); Ops Benteng (62 SJR) dan Ops Benteng (9 SJR).
“Kerajaan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguat kuasa akan terus mengetatkan kawalan kawasan sempadan terutamanya di lorong-lorong tikus,” katanya dalam kenyataan hari ini.
Dalam pada itu, Ismail Sabri berkata, seramai 196 individu ditahan oleh PDRM atas kesalahan ingkar arahan Perintah Kawalan Pergerakan (PKP).
“Kesemua yang ditahan itu telah dikompaun atas kesalahan ingkar PKP termasuk gagal menyediakan peralatan merekod butiran pelanggan (88), tidak memakai pelitup muka (86), gagal mematuhi arahan penjarakan fizikal (8) dan lain-lain (14).

“Sebanyak 2,960 Pasukan Pematuhan yang melibatkan 13,207 anggota telah membuat pemantauan di 3,468 pasar raya, 4,770 restoran serta 1,529 penjaja, 1,298 kilang, 1,298 bank dan 501 pejabat kerajaan,” ujarnya.
Tambahnya, turut dipantau sebanyak 967 terminal pengangkutan darat, 226 terminal pengangkutan air serta 80 terminal pengangkutan udara. – K! ONLINE


Kemaman kembali dilanda banjir
Oleh MOHD AZLI ADLAN

17 Disember 2020, 5:31 pm
KEMAMAN – Hujan lebat berpanjangan menyebabkan sekurang-kurangnya dua perkampungan ini di daerah ini kembali ditenggelami banjir hari ini.
Kampung Sungai Mas dan Kampung Padang Kubu di sini telah ditenggelami air bah sedalam lebih kurang semeter pada kira-kira pukul 5 petang.
Sebelum ini, sebahagian kawasan tersebut telah dilanda banjir yang membawa selut dan lumpur setinggi semeter pada akhir bulan lalu.
Banjir gelombang kedua yang yang hanya pulih sepenuhnya pada 2 Disember lalu menjejaskan lebih 1,200 penduduk di daerah berkenaan. – K! ONLINE


Bot nelayan Vietnam di perairan Kuala Terengganu
Oleh NORADILA MAHAMAD

17 Disember 2020, 3:39 pm
KUALA TERENGGANU – Kerakusan sebuah bot nelayan Vietnam terus menjarah hasil laut negara walaupun pada musim tengkujuh terbantut apabila berjay ditahan Maritim Malaysia (APMM) semalam.
Bot yang dikendalikan tiga kru warga Vietnam berusia dalam lingkungan 28 hingga 30 tahun itu telah ditahan pada pukul 11 pagi.
Pengarah Maritim Terengganu, Kepten Maritim Muhammad Suffi Mohd. Ramli berkata, kesemua suspek ditahan pada kedudukan 133 batu nautika dari perairan Kuala Terengganu dekat sini.
“Pemeriksaan mendapati kesemua nelayan asing itu tidak memiliki dokumen perjalanan dan permit kerja yang sah.
“Bot nelayan itu juga tidak mempunyai kebenaran oleh Jabatan Perikanan untuk menangkap ikan di perairan negara,” katanya pada sidang akhbar di Pejabat Maritim Terengganu di sini hari ini.
Muhammad Suffi berkata, APMM telah merampas minyak diesel, peralatan menangkap ikan dan bot yang keseluruhannya bernilai kira-kira RM1.5 juta.

Menurut beliau, bot nelayan Vietnam tersebut telah ditunda ke Jeti Pejabat Maritim Terengganu di sini untuk tindakan lanjut. – K! ONLINE


Kementerian Kewangan, BNM pantau moratorium
Oleh MOHD RASDAN AHMAD

17 Disember 2020, 4:19 pm
KUALA LUMPUR – Jaminan telah diberikan oleh Kementerian Kewangan bagi memastikan pihak institusi kewangan mempermudahkan proses permohonan moratorium bersasar terutama kepada golongan berpendapatan rendah (B40) yang terjejas teruk akibat penularan Covid-19.
Menteri Kewangan, Tengku Datuk Seri Zafrul Tengku Abdul Aziz berkata, pemantauan itu akan dibuat bersama Bank Negara Malaysia (BNM) bagi memastikan permohonan itu berjalan lancar.
“Seperti yang diumumkan sebelum ini, golongan B40 akan menerima moratorium ini secara automatik jika mereka membuat permohonan manakala M40 perlu mengemukakan pengisytiharan kendiri untuk dapatkan kelulusan dan tidak perlu dokumen, namun saya prihatin perkara dibangkitkan, mungkin ada masalah pentadbiran dan kita perlu memantau.
“Jesteru, saya bersama BNM akan cuba sedaya upaya untuk memastikan pihak bank membuat moratorium ini tidak menjadi sukar,” katanya menggulung perbahasan Rang Undang-Undang (RUU) Langkah Sementara bagi Pembiayaan Kerajaan (Penyakit Covid-19) 2020 dalam sidang Dewan Rakyat hari ini.
Beliau berkata demikian ketika menjawab soalan yang dibangkitkan Lim Guan Eng (PH-Bagan) yang meminta Menteri Kewangan memberikan penjelasan sejauh mana kementerian melakukan pemantauan terhadap pemberian moratorium secara bersasar oleh bank dan institusi kewangan ketika ini. – K! ONLINE


RUU Pembiayaan Covid-19 diluluskan
Oleh MOHD RASDAN AHMAD

17 Disember 2020, 4:21 pm
KUALA LUMPUR – Rang Undang-undang (RUU) Langkah-Langkah Sementara bagi Pembiayaan Kerajaan (Penyakit Koronavirus 2019 (Covid-19)) (Pindaan) 2020, telah diluluskan sebulat suara di Dewan Rakyat hari ini sekali gus membolehkan peruntukan tambahan berjumlah RM20 bilion disalurkan kepada Kumpulan Wang Covid-19.
Menteri Kewangan Datuk Seri Tengku Zafrul Tengku Abdul Aziz, berkata tujuan utama kerajaan membentangkan RUU Penyakit Koronavirus (Pindaan) 2020 ke Dewan Rakyat hari ini bagi untuk menaikkan siling Kumpulan Wang Covid-19 sebanyak RM20 bilion iaitu daripada RM45 bilion kepada RM65 bilion berdasarkan keperluan semasa.
Tengku Zafrul berkata, tindakan berkenaan selari dengan desakan Ahli Parlimen agar kerajaan menaikkan peruntukan tambahan bagi menangani Covid-19 dari RM20 bilion diluluskan Dewan Rakyat, sebelum ini kepada RM45 bilion.
“Kenapa kerajaan tidak menaikkan peruntukan tambahan kepada RM45 bilion, sebab pertama Peruntukan wang Covid-19 sebanyak RM45 bilion dan bakal ditambah RM65 bilion adalah suntikan fiskal langsung.
“Kita harus ingat pakej rangsangan adalah bernilai RM305 bilion manakala Belanjawan 2021 bernilai RM322.5 bilion. Jumlah ini termasuklah sumbangkan pelbagai sumber termasuk Bank Negara Malaysia (BNM), GLC dan agensi kerajaan, skim jaminan dan insentif percukaian.
“Saya menekankan perkara ini kerana usaha melindungi rakyat, menyokong perniagaan dan memulihkan ekonomi membabitkan sektor awam, swasta pertubuhan bukan kerajaan (NGO) dan rakyat sendiri yang harus dilihat secara keseluruhannya,” katanya ketika membentangkan pindaan RUU Covid-19 di sidang Dewan Rakyat hari ini. – K! ONLINE


‘Abu Ghraib’ diburu fitnah polis ambil rasuah
Oleh MOHD YUNUS YAKKUB

17 Disember 2020, 2:51 pm
KLANG – Pemilik akaun Facebook, Abu Ghraib kini diburu polis selepas memuat naik video memfitnah anggota polis menerima rasuah daripada seorang lelaki dalam sekatan jalan raya bergerak di tepi Jalan Persiaran Batu Nilam 34 Bukit Tinggi di sini baru-baru ini.
Video berdurasi satu minit 57 saat yang tular di laman sosial Facebook itu dipercayai telah dirakam pada 11 Disember sebelum dimuat naik keesokkan harinya.
Ketua Polis Daerah Klang Selatan, Asisten Komisioner Shamsul Amar Ramli berkata, pihaknya menerima laporan pukul 3 petang semalam daripada anggota polis yang bertugas di lokasi kejadian berhubung penularan video tersebut.
Katanya, berdasarkan video tersebut memaparkan satu unit kereta peronda dinaiki dua anggota polis dan dua anggota tentera yang bertugas sebagai pasukan penguat kuasa op Covid-19.
“Turut dipaparkan seorang anggota polis dikatakan telah memasukkan wang dalam poket selepas selesai membuat pemeriksaan terhadap sebuah kenderaan pacuan empat roda jenis Mitsubishi Triton dipandu seorang lelaki.
“Rakaman keterangan pemilik kenderaan telah diambil dengan lelaki itu memaklumkan tiada sebarang wang atau lain-lain pemberian kepada anggota polis yang membuat pemeriksaan itu,” katanya dalam kenyataan di sini hari ini.

Jelas beliau, siasatan lanjut masih dijalankan dan kes disiasat mengikut Seksyen 500 kanun keseksaan kerana memfitnah dan Seksyen 233 Akta Komunikasi dan Multimedia 1998. -K! ONLINE


SPRM pandang serius kes penyamaran untuk dapatkan suapan
Oleh NOR IDAYU BOSRO

17 Disember 2020, 3:48 pm
PUTRAJAYA – Suruhanjaya Pencegahan Rasuah Malaysia (SPRM) memandang serius kes penyamaran sebagai pegawai kanan suruhanjaya itu yang bertujuan mendapatkan wang rasuah bagi menyelesaikan kes dalam siasatan pihaknya.
Ketua Pesuruhjaya SPRM, Datuk Seri Azam Baki berkata, pihaknya mengesan taktik kononnya suspek mendakwa mengenali rapat pegawai kanan SPRM bertujuan meyakinkan mangsa yang sedang disiasat untuk mendapatkan wang suapan.
“Taktik lain termasuklah menunjukkan gambar-gambar bersama pegawai kanan SPRM, menunjukkan kad-kad tertentu kononnya milik pegawai kanan SPRM dan Timbalan Pendakwa Raya di SPRM.
“Mereka juga menunjukkan gambar-gambar berada di premis dan program-program pencegahan SPRM bagi meyakinkan mangsa terlibat sekali gus bertujuan mendapatkan wang rasuah,” katanya dalam satu kenyataan di sini hari ini.
Azam berkata, sehubungan itu, orang ramai dinasihatkan agar tidak tertipu dengan taktik suspek yang cuba mendapatkan suapan bagi tujuan menyelesaikan kes yang sedang disiasat suruhanjaya tersebut.
“Orang ramai yang dihubungi oleh mana-mana pihak yang memperkenalkan diri mereka sebagai pegawai SPRM atau Timbalan Pendakwa Raya bagi menyelesaikan sesuatu kes SPRM harus merujuk perkara tersebut kepada suruhanjaya itu terlebih dahulu untuk pengesahan,” katanya.

Beliau berkata, SPRM juga tidak akan berkompromi dan akan mengambil tindakan sewajarnya jika perkara berkenaan turut melibatkan mana-mana pegawai suruhanjaya itu.
Terdahulu, SPRM menahan reman empat individu hari ini yang dipercayai mengambil wang rasuah daripada pihak sedang disiasat SPRM kononnya bagi tujuan menyelesaikan kes.
Kes berkenaan terbongkar hasil kerjasama daripada mangsa terlibat. -K! ONLINE


Mosti lepasi sasaran komersialkan produk R&D tempatan
Oleh MOHD. HUSNI MOHD. NOOR

17 Disember 2020, 3:51 pm
PUTRAJAYA – Kementerian Sains, Teknologi dan Inovasi (Mosti) memaklumkan sejumlah 386 produk serta teknologi hasil penyelidikan dan pembangunan (R&D) tempatan yang dibiayai kerajaan berjaya dikomersialkan bagi tempoh 2016 hingga 2020.
Menterinya, Khairy Jamaluddin Abu Bakar berkata, kejayaan itu sekali gus melepasi sasaran ditetapkan ketika Belanjawan 2016 iaitu memastikan 360 produk dikomersialkan menjelang 2020.
“Saya berbangga untuk mengumumkan bahawa Mosti bukan sahaja berjaya melepasi sasaran ini, malah sehingga kini sebanyak 386 produk, teknologi dan perkhidmatan berjaya dikomersialkan.
“Nilai pendapatan yang dijana pula adalah sebanyak RM402 juta.
“Syabas saya ucapkan kepada semua komuniti penyelidik dan usahawan teknopreneur dari institusi pengajian tinggi, pusat penyelidikan kerajaan, agensi-agensi kerajaan dan syarikat swasta yang telah terlibat aktif menjayakan inisiatif ini,” katanya.
Beliau berkata demikian ketika melancarkan Sidang Kemuncak Tahun Pengkomersialan Malaysia (MCY) 2020 secara atas talian menerusi laman sosial rasmi Mosti hari ini.

Khairy Jamaluddin berkata, kejayaan yang dicapai itu akan menjadi perangsang utama untuk mencipta lebih banyak kejayaan di masa hadapan.
Sementara itu, beliau berharap agar Sidang Kemuncak MCY 2020 akan menjadi satu suntikan motivasi untuk mengorak langkah ke tahun 2021, meskipun kemajuan pada tahun 2020 agak sedikit terganggu oleh penularan pandemik Covid-19. -K! ONLINE


Aplikasi PULSE Prasarana mudahkan pengguna
Oleh EDDY AQMAL MOHAMED HAMIDI

17 Disember 2020, 4:26 pm
PETALING JAYA – Pengguna rangkaian pengangkutan awam Prasarana Malaysia Berhad (Prasarana) kini boleh menikmati perjalanan yang lebih efisien dan selesa dengan menggunakan aplikasi perancang perjalanan ‘Planning Your Lifestyle Efficiently’ (PULSE) bermula esok.
Pengerusi Kumpulan Prasarana, Datuk Seri Tajuddin Abdul Rahman berkata, aplikasi PULSE merupakan satu lagi inisiatif daripada Prasarana untuk meningkatkan lagi kemudahan serta keselesaan pengguna sewaktu menggunakan perkhidmatan pengangkutan awam kendalian mereka.
“Dengan adanya aplikasi ini, pengguna dapat merancang perjalanan mereka dengan lebih baik, sekali gus mengoptimakan masa secara lebih produktif dan membantu meningkatkan produktiviti diri, organisasi dan juga negara secara keseluruhan.
“Pada peringkat permulaan, aplikasi ini boleh diguna-pakai untuk perkhidmatan Rapid KL, yang meliputi rangkaian perkhidmatan Sistem Transit Aliran Ringan (LRT) laluan Kelana Jaya, LRT laluan Ampang, LRT laluan Sri Petaling, laluan Monorel, Bas Rapid Transit-Laluan Sunway, perkhidmatan bas henti-henti Rapid KL dan juga bas perantara ‘Jom Naik MRT’,” katanya.
Beliau berkata demikian pada satu sidang akhbar selepas merasmikan pelancaran aplikasi berkenaan di Kompleks Rapid Rail, Subang, Selangor hari ini. -K! ONLINE


Tahan sakit 30 minit, kepala tersangkut pintu jeriji
17 Disember 2020, 4:36 pm
SERDANG – Seorang kanak-kanak lelaki terpaksa menahan sakit hampir 30 minit selepas kepalanya tersangkut di pintu jeriji rumahnya di Taman Puncak Jalil di sini hari ini.
Mangsa, Mohd. Adif Abdullah, 3, dikatakan merajuk dengan ahli keluarganya sebelum bertindak memanjat serta memasukkan kepalanya ke dalam lubang pintu jeriji tersebut.
Penolong Pengarah Operasi Jabatan Bomba dan Penyelamat Malaysia Selangor, Hafisham Mohd. Noor berkata, pihaknya menerima panggilan kecemasan pada pukul 1.43 tengah hari sebelum sepasukan anggota dari Balai Bomba dan Penyelamat Serdang dikejarkan ke lokasi.
“Sebaik tiba, anggota bertugas mendapati kepala seorang kanak-kanak lelaki tersangkut pada bahagian atas pintu jeriji pintu rumahnya.
“Anggota bertugas menggunakan peralatan khas bagi memotong jeriji berkenaan sebelum berjaya mengeluarkan mangsa,” katanya ketika dihubungi hari ini.
Tambah beliau, mangsa tidak mengalami sebarang kecederaan dalam kejadian itu.- K! ONLINE


TLDM patahkan cubaan seludup 450 murai bernilai lebih RM100,000
17 Disember 2020, 4:12 pm
PETALING JAYA- Hasrat seorang tekong Indonesia untuk menyeludup burung murai tidak berjaya apabila ditahan Tentera Laut Diraja Malaysia (TLDM) awal pagi tadi.
TLDM menerusi Kapal Diraja (KD) Gempita mengatur gerak lima bot pemintas dan sebuah bot Pasukan Polis Marin di sekitar Teluk Ramunia, Johor setelah menerima maklumat dari Sistem Pengawasan Laut Maritim yang mengesan satu kontak mencurigakan menuju ke perairan Teluk Ramunia.
“Salah satu bot TLDM telah menahan seorang tekong warganegara Indonesia dipercayai penyeludup dan sebuah bot dengan enjin berkapasiti 40 kuasa kuda tanpa permit dan dokumen yang sah pada pukul 12.22 tengah malam tadi.
“Pemeriksaan menyeluruh di dalam bot tersebut menjumpai 45 bekas mengandungi muatan berisi hidupan dipercayai burung murai,” menurut satu kenyataan yang dikeluarkan TLDM hari ini.
Nilai rampasan keseluruhan tangkapan dianggarkan bernilai sebanyak RM180,409 yang melibatkan 450 ekor burung murai bernilai RM165,409, sebuah bot fiber bernilai RM5,000 dan enjin sangkut berjenama Yamaha bernilai RM10,000.
Katanya, penyeludup ditahan dan dibawa ke Klinik Kesihatan Bandar Sungai Mas untuk menjalani pemeriksaan dan saringan COVID-19 sebelum diserahkan kepada Jabatan Imigresen, manakala bot penyeludup serta barang rampasan telah diserahkan kepada Pasukan Polis Marin untuk siasatan lanjut. -K! ONLINE


Tabung Haji perkenal perkhidmatan deposit secara online
Oleh EDDY AQMAL MOHAMED HAMIDI

17 Disember 2020, 3:55 pm
PETALING JAYA – Kerjasama di antara Lembaga Tabung Haji (TH) dengan Pos Malaysia kini melangkah satu tapak ke hadapan dengan pengenalan perkhidmatan deposit wang secara terus ke dalam akaun TH secara online menerusi Pos Online di www.posonline.com.my.
TH menerusi satu kenyataan berkata, langkah tersebut adalah sejajar dengan usaha TH dan Pos Malaysia dalam meningkatkan perkhidmatan secara digital yang lebih mudah dan berkesan.
“Pelaksanaan ini juga dapat memastikan pelaksanaan usaha wajar pelanggan (Compliance Due Diligence-CCD) dipatuhi sepenuhnya.
“Sehubungan dengan itu, mulai 2 Januari 2021, urusan deposit wang ke akaun TH melalui kaunter Cawangan Pos Malaysia akan ditamatkan,” kata kenyataan itu hari ini.
Sebarang pertanyaan berhubung perkhidmatan tersebut boleh diajukan kepada Tabung Haji Contact Center (THCC) di talian 03 62071919 atau faks 03 77284959 atau e-mailkan ke [email protected] -K! ONLINE


Patuh SOP ditetapkan untuk elak jangkitan
Oleh SITI A'ISYAH SUKAIMI

18 Disember 2020, 8:33 pm
PUTRAJAYA – Kementerian Kesihatan (KKM) menegaskan, semua petugas kesihatan sektor kerajaan mahu pun swasta supaya sentiasa patuh kepada Prosedur Operasi Standard (SOP) yang telah digariskan.
Ketua Pengarah Kesihatan, Tan Sri Dr. Noor Hisham Abdullah berkata, pematuhan kepada SOP tersebut perlu sentiasa diamalkan sama ada di tempat kerja dan juga di tempat-tempat lain.
“Kepatuhan ini sangat penting diamalkan khususnya bagi petugas kesihatan yang berkhidmat di zon merah berikutan kebarangkalian untuk mendapat jangkitan daripada komuniti adalah tinggi.
“Pemantauan amalan norma baharu secara berkala serta penguatkuasaan di setiap fasiliti kesihatan akan meningkatkan lagi kepatuhan dalam kalangan petugas kesihatan,” katanya dalam satu kenyataan akhbar di sini hari ini.
Beliau berkata, selain itu, orang awam pula dinasihatkan untuk menghadkan lawatan ke hospital-hospital kerana bukan sahaja dapat memberi ruang kepada petugas kesihatan untuk menjalankan tugas, malah dapat melindungi golongan berisiko tinggi seperti warga emas, kanak-kanak dan pesakit kronik lain daripada jangkitan Covid-19.
“KKM sangat prihatin terhadap peningkatan kes Covid-19 dalam kalangan petugas kesihatan ini dan akan sentiasa memantau perkembangan jangkitan kes Covid-19 dalam kalangan petugas kesihatan dari semasa ke semasa.

“Selain itu, KKM juga menasihatkan orang ramai tidak perlu bimbang untuk mendapatkan rawatan dan perkhidmatan kesihatan di fasiliti-fasiliti kesihatan kerana situasi ini adalah dalam keadaan yang terkawal,” katanya.
Ujarnya lagi, amalan norma baharu perlu diteruskan bagi melindungi diri, keluarga dan komuniti daripada jangkitan Covid-19. -K!ONLINE


Rancang perjalanan dengan TTA – PLUS
Oleh EDDY AQMAL MOHAMED HAMIDI

18 Disember 2020, 10:48 pm
PETALING JAYA – Pengguna lebuh raya disarankan untuk merancang lebih awal perjalanan mereka sempena sambutan perayaan Krismas dan Tahun Baru dengan merujuk Jadual Cadangan Waktu Perjalanan (TTA) yang disediakan oleh PLUS Malaysia Berhad (PLUS).
Jadual berkenaan dikeluarkan untuk mereka yang melakukan perjalanan di Lebuh Raya Utara-Selatan di antara 22 Disember hingga 19 Januari 2021.
Pengarah Urusan PLUS, Datuk Azman Ismail berkata, jadual berkenaan merupakan salah satu langkah untuk menyuraikan trafik dan mengurangkan kesesakan terutama di laluan utama lebuh raya, plaza tol dan kawasan rehat dan rawat pada musim perayaan ini.
“Berdasarkan TTA yang dikeluarkan, pengguna lebuh raya dari Lembah Klang yang menuju ke destinasi yang lebih jauh seperti Perlis, Kedah, Pulau Pinang, Utara Perak dan Johor dinasihatkan supaya memasuki lebuh raya sebelum pukul 9 pagi.
“Manakala, pengguna lebuh raya yang menuju ke lain-lain destinasi yang lebih hampir dengan Lembah Klang atau lain-lain negeri disarankan supaya memasuki lebuh raya selepas pukul 12 tengah hari,” katanya menerusi satu kenyataan hari ini.
Menurut Azman, pengguna lebuh raya dari Perlis, Kedah, Pulau Pinang, Utara Perak, Johor dan lain-lain negeri yang menuju ke Lembah Klang bagi tempoh yang sama pula, dinasihatkan supaya memasuki lebuh raya sebelum pukul 9 pagi.

“Kami amat menggalakkan orang ramai mengikuti jadual perjalanan yang disarankan untuk menikmati pengalaman perjalanan yang lebih lancar, sekaligus mengurangkan kesesakan.
“PLUS juga menjangkakan peningkatan trafik sehingga 30 peratus atau kira-kira 1.7 juta kenderaan pada waktu puncak setiap hari berbanding 1.3 juta kenderaan pada hari biasa akan menggunakan lebuh raya kendalian PLUS sempena cuti perayaan Krismas dan Tahun Baru yang akan datang,” jelas beliau.
Tambah beliau, orang ramai juga dinasihati untuk terus mematuhi semua prosedur operasi standard (SOP) sepanjang melakukan perjalanan di lebuh raya serta memandu dengan selamat dan memastikan kenderaan telah diselenggara dengan baik sebelum perjalanan dimulakan.
“Pastikan juga baki kad Touch ‘n Go atau e-Wallet mencukupi pada setiap masa. Terdapat kira-kira 13,000 lokasi tambah nilai disediakan di seluruh negara bagi membolehkan pelanggan lebuh raya menambah nilai kad lebih awal.
“Untuk mendapatkan maklumat trafik terkini, pengguna lebuh raya boleh memuat turun aplikasi PLUS, pergi ke Twitter @PLUSTrafik, berinteraksi secara digital menerusi Chatbot PUTRI, papan tanda elektronik lebuh raya atau menerusi talian bebas tol PLUSLine di 1800-88-0000,” ujar beliau. -K!ONLINE


Petugas kesihatan di Lembah Klang berkait peningkatan kes komuniti
Oleh SITI A'ISYAH SUKAIMI

18 Disember 2020, 8:04 pm
PUTRAJAYA – Seramai 280 petugas sedang menerima rawatan di hospital dan dalam keadaan stabil dengan kadar sembuh sebanyak 84.2 peratus.
Ketua Pengarah Kesihatan, Tan Sri Dr. Noor Hisham Abdullah berkata, pada masa sama, seramai 1,697 petugas kesihatan pula sedang menjalani Perintah Pemerhatian dan Pengawasan (HSO) sama ada di tempat kediaman atau di stesen kuarantin.
Menurutnya, peningkatan kes mendadak dalam kalangan petugas kesihatan di negeri-negeri Lembah Klang dipercayai berkait rapat dengan peningkatan kes dalam kalangan komuniti.
“Hospital di Lembah Klang melaporkan kes jangkitan tertinggi adalah Hospital Tengku Ampuan Rahimah (HTAR), Klang (54 kes), Hospital Serdang (29 kes), Hospital Sungai Buloh (15 kes), Hospital Kuala Lumpur (10 kes), Hospital Ampang (lima kes) dan Hospital Selayang (empat kes).
“Situasi seumpama ini, iaitu peningkatan kes dalam kalangan petugas kesihatan pernah dialami oleh negeri Sabah ketika peningkatan penularan jangkitan dalam kalangan komuniti berlaku di sana,” katanya dalam satu kenyataan akhbar di sini hari ini.
Beliau berkata, bagaimanapun, kes-kes di kesemua hospital yang terlibat masih dalam keadaan terkawal dan perkhidmatan kesihatan masih lagi diteruskan.-K!ONLINE


Selamba remedi 2020
Oleh OPIE SOFIA

18 Disember 2020, 8:16 pm
PETALING – Penyanyi rap, Mc Syze menganggap kemuncukan perdana bersama ikon muzik rap Malaysia merupakan sebuah penghargaan yang tidak ternilai buat dirinya.
Melalui single terbaharunya berjudul Selamba, kedua penyanyi itu berpadu suara memberikan penawar buat khalayak terutamanya masyarakat Malaysia yang berhadapan dengan pelbagau dugaan tahun ini.
Menurut Syze, dia berbesar hati memilih Joe untuk menjadi penyanyi undangan istimewa dalam lagu berkenaan kerana perkataan ‘selamba’ itu sendiri sangat menepati karakter Joe Flizzow.
Bagi Joe Flizzow sendiri, Selamba merupakan remedi untuk segala ujian sepanjang tahun 2021.
”Ini merupakan kombinasi yang sesuai dan lagu ini senang didengar. Muzik selalu menjadi penawar untuk banyak perkara. Selamba, saya rasakan satu penawar yang hebat untuk mengakhiri 2020”, ujar Joe Flizzow.
Buat Mc Syze, dia juga turut mengharapkan masyarakat dapat menyesuaikan pola fikir selamba untuk tahun 2021 yang lebih progresif.

“Saya membesar dengan mengikuti dan mendengar lagu-lagu Too Phat. Joe merupakan seorang ikon dalam industri malah idola ramai orang termasuk saya. Segalanya tentang Joe merangkumi perkataan selamba dan memang kena betul dengan karakternya.
Cara Joe menulis juga tidak terlalu sukar. Senang untuk pendengar dan masyarakat hadam dan menyanyikan semula. Joe merupakan mentor yang hebat untuk saya dari tahun 2004 hingga sekarang,” ujar Syze mengenai kolaborasi tersebut.
Muzik video lagu Selamba yang akan ditayangkan secara perdana malam ini telah diarahkan oleh ATG yang sedang membina gelombang dalam industri tempatan dengan menyalurkan visual dan hasil kerja kreatif untuk artis-artis seperti Zamaera dan Luqman Podolski.
Muzik video berdurasi lima minit 10 saat tersebut akan dilancarkan pada pukul 10 malam ini menerusi laman YouTube MC SYZE. Turut menampilkan Sonaone, Darren Ashley, Orumari dan Azique Beats, semestinya muzik video berkonsep filem pendek tersebut tidak patut dilepaskan untuk menjadi tontonan masyarakat.
Selamba dalam konotasi bahasa Melayu mempunyai pelbagai maksud dan bergantung kepada bagaimana seseorang menggunakan perkataan itu dalam konteks masing-masing.
Bagi Syze, selamba bermaksud santai, tenang dan fokus. Dengan menjadi selamba, Syze berjaya mengatasi halangan dan mencapai kemajuan positif dalam kariernya. Dia juga berhasrat untuk mendorong masyarakat menyesuaikan diri dengan pola fikir Selamba ini kerana dengan hanya menjadi selamba, seseorang dapat membuat keputusan yang lebih bijak untuk 2021 dengan lebih progresifmemandangkan 2020 akan dikenang sebagai tahun penuh cabaran buat semua.
“Menurut saya, pada akhirnya sesebuah lagu kena sedap, tidak kiralah dengan siapa kita nyanyikan. Kekuatan lagu ini terletak pada melodi dan merupakan sesuatu yang segar untuk industri muzik. Lagu ini mempunyai elemen R&B dan rap. Boleh saya katakann bahawa genre RnB sudah semakin kurang di Malaysia. Lagu ini memang sesuatu,” ulas Joe tentang Selamba. – K! ONLINE


[VIDEO] 16 kucing terperangkap banjir diselamat bomba
Oleh NIK NUR IZZATUL HAZWANI NIK ADNAN

18 Disember 2020, 7:09 pm
KEMAMAN – Seorang wanita terharu dengan keprihatinan anggota bomba menyelamatkan 16 ekor kucing kesayangan yang terperangkap di dalam rumahnya selepas dinaiki banjir di Perumahan Taman Rakyat Telok Kalong di sini hari ini.
Jusnata Aina Mohamad, 39, berkata, pada mulanya dia agak cemas kerana kucing-kucing peliharaannya itu terperangkap di dalam rumahnya yang telah ditenggelami banjir sedalam kira-kira 1.2 meter.
“Sebenarnya saya bercadang untuk menyelamatkan semua kucing-kucing peliharaan selepas selesai membawa keluar anak-anak dan barangan peribadi tetapi paras banjir telah naik dengan pantas.
“Saya tidak dapat masuk semula ke dalam rumah sebelum terserempak dengan anggota bomba yang sedang membuat rondaan bagi meminta bantuan,” katanya ketika ditemui Kosmo! di sini hari ini.
Jusnata Aina berkata, dia membuat keputusan membawa semua 16 ekor kucing kesayangannya tersebut berlindung di pusat pemindahan sementara (PPS) sehingga banjir surut.
Sementara itu, Ketua Balai Bomba dan Penyelamat Chukai, Mohd. Zailani Abdullah berkata, beliau dan anggotanya terpaksa mengharungi air banjir sejauh kira-kira 500 meter demi menyelamatkan kucing-kucing berkenaan.

“Rumah mangsa agak jauh ke dalam dan tidak dapat dimasuki dengan kenderaan berikutan paras banjir agak tinggi. Kami
terpaksa menggunakan bot untuk membawa kucing tersebut keluar.
“Kita bernasib baik kerana tiba awal sebab sangkar kucing mula dimasuki air banjir malah sebahagian kucing yang bebas berkeliaran di dalam rumah sudah mula menyelamatkan diri dengan memanjat almari,” katanya. – K! ONLINE


Iktiraf telekomunikasi sebagai utiliti ketiga negara
Oleh ZULKIFLI MANZOR

18 Disember 2020, 7:16 pm
PETALING JAYA – Kementerian Komunikasi dan Multimedia Malaysia (KKKM) telah berjumpa dengan semua kerajaan negeri dalam usaha mengiktiraf telekomunikasi sebagai utiliti awam ketiga penting selepas air dan elektrik.
Pengerusi Suruhanjaya Komunikasi dan Multimedia Malaysia (SKMM), Dr. Fadhlullah Suhaimi Abdul Malek berkata, Menteri Besar Johor telah pun mengiktiraf telekomunikasi sebagai utili ketiga pada 26 November lalu.
“Mesyuarat bersama Exco Kedah mengenai perkara itu pula telah diadakan pada 9 Disember lalu manakala mesyuarat bersama Kerajaan Melaka diadakan pada 14 Disember 2020.
“Melaka juga pada prinsipnya telah bersetuju bahawa telekomunikasi adalah sebahagian daripada utili asas,” katanya pada satu taklimat media berhubung Laporan Suku Tahunan Pertama Jaringan Digital Nasional (Jendela) melalui aplikasi Zoom hari ini.
Menteri KKMM, Datuk Saifuddin Abdullah pada 2 November lalu memaklumkan kesalinghubungan internet di negara ini perlu diletakkan sebagai utiliti awam ketiga sebaris dengan utiliti utama negara.
Menteri Kewangan, Tengku Datuk Seri Zafrul Tengku Abdul Aziz pada pembentangan Belanjawan 2021 baru-baru ini mengumumkan peruntukkan RM7.4 bilion untuk memperluas perkhidmatan jalur lebar bagi tahun hadapan dan 2022.

Menurut beliau, jaringan telekomunikasi kini boleh dianggap sebagai utiliti ketiga, malah dalam suasana norma baharu, perkhidmatan secara maya sudah menjadi kelaziman.
Terdahulu, Fadhlullah Suhaimi berkata, sebanyak lima negeri kini berada pada status cadangan berhubung pengiktirafan telekomunikasi sebagai utiliti ketiga.
Menurut beliau, negeri tersebut adalah Melaka, Kedah, Perak, Pulau Pinang dan Terengganu, manakala Johor, Kelantan, Negeri Sembilan, Pahang, Perlis, Selangor, Sarawak dan Sabah telah dimaklumkan tentang perkara itu.
“Kita ada 14 negeri dan setiap negeri ada pentadbiran tersendiri, maka banyak kerja perlu dilakukan untuk mereka berbuat demikian,” katanya. – K! ONLINE


Imam naik bot APM untuk imamkan solat jenazah
Oleh BAHRUDDIN HATTA

18 Disember 2020, 7:50 pm
KUALA KRAI – Angkatan Pertahanan Awam Malaysia (APM) Kuala Krai menghantar seorang imam untuk mengimamkan solat jenazah di Kampung Dusun Ban, Mukim Chenulang di sini hari ini.
Bantuan penghantaran sejauh tiga kilometer itu dilakukan selepas jambatan masuk ke kampung tersebut rosak akibat dinaiki air sungai apabila hujan lebat sejak kelmarin.
Imam mukim Chenulang, Mohd. Tabbarani Mamat berkata, dia dimaklumkan mengenai kematian Mohamad Zain Ismail, 68, di mukimnya lebih kurang pukul 10 pagi dan pengebumian akan dijalankan selepas solat asar.
“Selesai solat asar, saya segera untuk mendapatkan bot untuk pergi ke Kampung Dusun Ban di seberang sungai kerana laluan utama terputus akibat banjir.
“Bagaimanapun, keadaan air sungai yang deras menyebabkan bot kecil penduduk kampung tidak boleh melalui kawasan itu,” katanya ketika ditemui pemberita di sini hari ini.
Menurutnya, sewaktu sedang buntu memikirkan jalan penyelesaian untuk ke kampung itu, empat orang anggota Angkatan Pertahanan Awam (APM) telah datang untuk menawarkan bantuan.

Sementara itu, anak arwah, Norhayati Mohamad Zain, 31, berkata ayahnya meninggal dunia pada pukul 9.30 pagi akibat lumpuh pada bahagian kaki dan penyakit kencing manis.
“Keadaan hujan yang tidak berhenti menyebabkan jalan untuk keluar dari kampung terputus. Keadaan itu juga menyebabkan kami tidak dapat bawa keluar ayah ketika dia sedang nazak.
“Kematian arwah ayah telah disahkan oleh doktor yang dibawa dengan menaiki bot oleh APM Kuala krai,” katanya.
Menurut Norhayati, arwah ayahnya dikebumikan di Tanah Perkuburan Islan Kampung Pasir Jering pada pukul 5 petang tadi.-K!ONLINE


Tun Rahah diberi penghormatan ‘Istiadat Pengebumian Negara’
Oleh NOR IDAYU BOSRO

18 Disember 2020, 8:15 pm
PUTRAJAYA – Allahyarhamah Tun Rahah Tan Sri Mohd. Noah, ibu kepada bekas Perdana Menteri, Datuk Seri Najib Tun Razak akan diberi penghormatan ‘Istiadat Pengebumian Negara’.
Perdana Menteri, Tan Sri Muhyiddin Yassin berkata, jenazah akan dikebumikan di Lingkaran Makam Pahlawan, Masjid Negara, Kuala Lumpur esok.
“Kerajaan memutuskan supaya Allahyarhamah diberi penghormatan ‘Istiadat Pengebumian Negara’,” katanya dalam satu kenyataan rasmi di sini hari ini.
Pada masa sama, Muhyiddin menzahirkan ucapan takziah kepada Najib dan seluruh ahli keluarga beliau di atas kepulangan Allahyarhamah ke rahmatullah.
“Saya mewakili kerajaan dan seluruh rakyat Malaysia mengucapkan takziah.
“Semoga Allah SWT mencucuri rahmat ke atas roh Allahyarhamah dan menempatkan beliau bersama-sama golongan yang beriman,” katanya.

Allahyarhamah Tun Rahah meninggal dunia di Hospital Prince Court di Kuala Lumpur hari ini pada usia 87 tahun. -K! ONLINE


‘Angelina Jolie’ dibebaskan dengan ikat jamin
Oleh KOSMO!

18 Disember 2020, 8:37 pm
TEHERAN, Iran – Remaja Iran yang digelar ‘zombi’ Angelina Jolie telah dibebaskan dengan ikat jamin, demikian menurut satu laporan.
Menurut laporan portal Daily Star hari ini, Sahar Tabar, 19, atau nama sebenarnya Fatemeh Khishvand dibebaskan dari penjara selepas ditahan sejak 15 bulan lalu.
Pembebasan Tabar dipercayai susulan tindakan seorang aktivis sosial, Masih Alinejad menjalankan kempen membebaskan remaja itu seminggu lalu.
Tabar ditahan atas perintah mahkamah Teheran yang mengendalikan jenayah budaya, sosial dan moral korup pasa 5 Oktober 2019.
Gadis itu dijatuhi hukuman penjara 10 tahun atas kesalahan mempromosikan moral korup termasuk meninggalkan komen menghina pemakaian hijab di laman sosial, menurut Agensi Berita Hak Asasi Manusia Iran. – Agensi


Wanita pandu kereta mainan di jalan raya ditahan
Oleh KOSMO!

18 Disember 2020, 9:48 pm
BEIJING – Seorang wanita ditahan polis gara-gara memandu sebuah kereta mainan yang lengkap dengan lampu berwarna-warni di sebatang jalan raya di bandar Quanzhou, China baru-baru ini, lapor akhbar Daily Mail.
Polis dalam satu kenyatan berkata, wanita yang dikenali sebagai Li itu mendakwa terpaksa bertindak sedemikian berikutan ingin menjimatkan masa ketika menghantar mainan tersebut ke sebuah taman rekreasi berhampiran.
Wanita bergelar ‘makcik’ itu merupakan pekerja di sebuah kedai permainan yang menyediakan perkhidmatan sewaan kereta mainan di taman rekreasi sekitar bandar berkenaan.
Menurut kenyataan tersebut, pada hari kejadian Isnin lalu, Li diarahakn oleh majikannya untuk menghantar kereta mainan berwarna merah jambu berkenaan dari kedai ke taman rekreasi.
Li yang sepatutnya perlu berjalan kaki dan menolak kereta mainan berkenaan, bertindak memandunya di atas jalan raya menuju ke taman rekreasi terbabit.
Bagaimanapun, pemanduan Li terhenti di tengah jalan apabila seorang anggota polis trafik yang bertugas di situ menyedari kereta dipandu wanita itu sebelum bertindak menahannya.

Tambah kenyataan itu, sejurus ditahan, Li diberikan amaran berikutan tindakannya yang cuai sebelum merampas kereta mainan berkenaan.
Sebuah rakaman televisyen litar tertutup yang diedarkan polis mendapati sebuah kereta mainan berwarna merah jambu dengan lampu berkelip-kelip melalui sebatang jalan sebelum membelok ke sebuah persimpangan. – Agensi


Kes masih empat angka, tiada pertambahan kematian
Oleh SITI A'ISYAH SUKAIMI

18 Disember 2020, 7:00 pm
PUTRAJAYA – Sebanyak 1,683 kes baharu dilaporkan hari ini menjadikan jumlah kes positif Covid-19 di Malaysia sebanyak 90,816 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak lapan kes import yang mendapat jangkitan dari luar negara manakala selebihnya sebanyak 1,675 kes adalah penularan tempatan.
“Dalam masa sama, sebanyak 1,214 kes sembuh dicatatkan dan jumlah kumulatif kes sembuh sepenuhnya daripada Covid-19 sebanyak 75,244 kes.
“Tiada pertambahan kes kematian hari ini menjadikan jumlah kumulatif kes kematian Covid-19 kekal 432 kes,” katanya dalam satu kenyataan akhbar di sini hari ini.
Ujarnya, sebanyak 106 kes positif sedang dirawat di Unit Rawatan Rapi manakala 51 kes memerlukan bantuan pernafasan. -K!ONLINE


Ronda setiap tiga jam pantau Sungai Golok
Oleh YATIMIN ABDULLAH

18 Disember 2020, 6:31 pm
RANTAU PANJANG – Pasukan Bomba dan Penyelamat Balai Rantau Panjang menjalankan rondaan setiap tiga jam selepas air Sungai Golok melepasi paras bahaya ekoran hujan lebat sejak semalam.
Ketua Balai Bomba dan Penyelamat Rantau Panjang, Penolong Penguasa Bomba Imran Ismail berkata, rondaan itu bertujuan meninjau perkembangan terkini paras air sungai untuk memaklumkan kepada penduduk agar bersiap sedia untuk menghadapi kemungkinan banjir.
Menurutnya, berdasarkan hasil pemantauan, beberapa kawasan rendah berhampiran Sungai Golok dilihat sudah dinaiki air.
“Antara kampung yang sudah ditenggelami banjir ialah Lancang, Tersang, Putat 7 dan Siram.
“Melalui rondaan itu, kita dapat mengenalpasti bentuk muka bumi bagi memastikan operasi menyelamat dan memindahkan banjir di kawasan itu berjalan lancar mengikut prosedur operasi standard (SOP) Covid-19,” katanya ketika ditemui Kosmo! hari ini.
Imran memberitahu, beliau menasihat penduduk di kawasan rendah supaya sentiasa waspada dengan situasi semasa paras air Sungai Golok selain bersedia untuk berpindah ke pusat pemindahan sementara.

Sementara itu, laman web infobanjir.water.gov.my sehingga pukul 4 petang tadi menunjukkan paras air Sungai Golok sudah melepasi paras amaran iaitu 9.41 meter.-K!ONLINE


‘Gay is OK! A Christian Perspective’ dan ‘Peichi’ dikenakan Perintah Larangan
Oleh NOR IDAYU BOSRO

18 Disember 2020, 6:10 pm
PUTRAJAYA – Kementerian Dalam Negeri (KDN) mewartakan Perintah Larangan terhadap dua buah penerbitan bertajuk ‘Gay is OK! A Christian Perspective’ dan ‘Peichi’ berikutan terdapat kandungan yang mungkin memudaratkan ketenteraman awam, kemoralan dan kepentingan awam.
Ketua Setiausaha KDN, Datuk Wan Ahmad Dahlan Abdul Aziz berkata, Perintah Larangan penerbitan ‘Gay is OK! A Christian Perspective’ dibuat melalui Warta Kerajaan P.U.(A) 340 bertarikh 27 November lalu manakala ‘Peichi’ melalui Warta Kerajaan P.U.(A) 355 bertarikh 15 Disember lalu.
Beliau berkata, kandungan penerbitan bertajuk ‘Gay is OK! A Christian Perspective’ yang dilihat cuba mempromosikan budaya homoseksual di Malaysia adalah melanggar sensitiviti agama dan budaya di negara ini.
“Amalan hidup songsang adalah jelas dilarang dan bertentangan dengan semua ajaran agama termasuk Islam, Kristian, Buddha dan Hindu.
“Penerbitan bertajuk ‘Peichi’ pula memuatkan kandungan berunsur lucah dan tidak bermoral yang bertentangan dengan nilai-nilai budaya dan norma hidup masyarakat Malaysia yang amat menitikberatkan kesopanan,” katanya dalam satu kenyataan di sini hari ini.
Wan Ahmad Dahlan berkata, warta Perintah Larangan itu adalah mengikut Seksyen 7(1) Akta Mesin Cetak dan Penerbitan 1984 (Akta 301) yang menetapkan pencetakan, pengimportan, penghasilan, penghasilan semula, penerbitan, penjualan, pengeluaran, pengelilingan, pengedaran atau pemilikan hasil penerbitan adalah dilarang secara mutlak di Malaysia. -K! ONLINE


Amaran cuaca buruk dan waspada di enam negeri hingga Isnin
Oleh NUR HUDA MUSA

18 Disember 2020, 6:19 pm
PETALING JAYA – Jabatan Meterologi (MetMalaysia) hari ini mengeluarkan amaran cuaca buruk (Jingga) di beberapa buah negeri bermula esok sehingga 21 Disember depan.
Ketua Pengarah MetMalaysia, Jailan Simon berkata, keadaan hujan lebat yang berterusan di beberapa kawasan di pantai timur Semenanjung itu berlaku berikutan musim monsun timur laut.
“Dalam tempoh tersebut, kejadian angin kencang boleh berlaku di kawasan pantai di negeri-negeri pantai timur Semenanjung, Sabah dan Sarawak.
“Pada masa sama, satu sistem tekanan rendah telah terbentuk di tenggara Filipina dan dijangka bergerak ke arah barat laut,” katanya ketika dihubungi Kosmo! di sini hari ini.
Menurutnya, keadaan tersebut boleh menyebabkan kejadian hujan lebat, angin kencang mencapai kelajuan 50 kilometer sejam dan laut bergelora dengan ketinggian ombak sehingga 3.5 meter terutama di kawasan perairan Sabah.
“Kawasan yang terlibat bagi amaran cuaca buruk (Jingga) ialah Hulu Terengganu, Dungun dan Kemaman di Terengganu dan Kuantan, Pahang.

“Sementara itu bagai amaran cuaca waspada (Kuning) sehingga 20 Disember ini melibatkan daerah Besut, Setiu, Kuala Nerus, Kuala Terengganu dan Marang di Terengganu serta negeri Kelantan,” katanya.
Tambahnya, amaran sama turut diberikan di Pahang (Jerantut, Maran, Pekan dan Rompin); Johor (Mersing dan Kota Tinggi), Sabah : Pedalaman (Kuala Penyu dan Beaufort), Pantai Barat (Papar, Putatan, Penampang, Kota Kinabalu, Tuaran dan Kota Belud), Sandakan (Telupid, Beluran dan Sandakan) Kudat dan Labuan.
“Amaran Cuaca Waspada (Kuning) pada 20 sehingga 21 Disember 2020 untuk kawasan di Sarawak iaitu Kuching, Serian, Samarahan, Sri Aman, Betong, Sarikei (Sarikei dan Meradong), Sibu (Sibu dan Selangau), Mukah, Bintulu, Miri (Subis, Miri dan Marudi) dan Limbang.
“Manakala kebanyakan kawasan di negeri-negeri pantai barat Semenanjung, pedalaman Pahang (Cameron Highlands, Lipis, Raub dan Bera) dan bahagian-bahagian lain di Sabah dijangka mengalami kejadian ribut petir dan hujan lebat berserta angin kencang terutamanya pada waktu petang sehingga awal malam,” jelasnya.
Katanya, keadaan tersebut berpotensi menyebabkan banjir kilat di kawasan rendah serta kerosakan kepada struktur yang tidak kukuh. – K! ONLINE


90 keluarga Orang Asli Bateq terputus hubungan
Oleh AIMUNI TUAN LAH

18 Disember 2020, 7:05 pm
GUA MUSANG – Hujan berterusan sejak dua hari lalu menyebabkan sebuah jambatan merentasi Sungai Lebir di Kampung Pasir Linggi, Pos Lebir di sini tenggelam dan ditutup kepada semua kenderaan.
Hampir 500 penduduk Orang Asli Bateq melibatkan 90 keluarga di perkampungan itu terputus hubungan selepas air sungai naik melimpahi jambatan sejak pukul 11 pagi tadi.
Pemangku Ketua Polis Daerah, Deputi Superintendan Sik Choon Foo berkata, sejak pukul 4 petang tadi, air Sungai Lebir menunjukkan peningkatan sehingga menutup jambatan utama kampung itu.
Katanya, ketika ini penduduk tidak dapat keluar ke bandar Gua Musang atau Kuala Krai dan hanya boleh menyeberangi sungai menggunakan perahu.
“Bagaimanapun, kampung Orang Asli Bateq itu masih selamat daripada banjir kerana tiada rumah yang dinaiki air.
“Orang Asli di sana terperangkap buat kali ketiga dalam tempoh sebulan ini kerana limpahan air Sungai Lebir akibat hujan berterusan,” katanya ketika dihubungi Kosmo! di sini hari ini.

Menurut Choon Foo, beliau memuji sikap penduduk Orang Asli di kampung itu apabila membina bangsal di atas bukit sebagai tempat pemindahan sementara ketika banjir.
Katanya, beliau berharap agar Orang Asli berwaspada dan segera menghubungi pihak berkuasa sekiranya berlaku kecemasan di kampung itu.
“Kawasan sekolah dan sebahagian rumah penduduk berada di kawasan rendah.Apabila air semakin tinggi mereka akan menyelamatkan diri ke atas bukit tinggi di kampung mereka.
“Saya meminta penduduk di kawasan rendah khususnya Kampung Limau Kasturi supaya berwaspada dengan kenaikan paras air Sungai Galas,” katanya.
Semalam, Jabatan Pengairan dan Saliran (JPS) meramalkan banjir bakal berlaku mulai jam 10 malam di Gua Musang dan Kuala Krai berikutan kenaikan paras air di Sungai Galas, Sungai Nal dan Sungai Pahi disebabkan hujan lebat.
Di Gua Musang khususnya, kawasan yang terbabit adalah Kampung Limau Kasturi dan kawasan sekitarnya.-K!ONLINE


MKN beri garis panduan menyambut Krismas
18 Disember 2020, 6:51 pm
PETALING JAYA – Majlis Keselamatan Negara (MKN) bersetuju membenarkan penganut Kristian mengikuti sesi upacara sembahyang pada 24 dan 25 Disember nanti di kawasan-kawasan yang dilaksanakan Perintah Kawalan Pergerakan Pemulihan (PKPP) dan Perintah Kawalan Pergerakan Bersyarat (PKPB) dengan prosedur operasi standard (SOP) yang ditetapkan.
Menteri Kanan (Keselamatan), Datuk Seri Ismail Sabri Yaakob berkata, sambutan Hari Krismas seperti kunjung mengunjung hanya dibenarkan pada 25 Disember sahaja.
“Rumah terbuka dan aktiviti ‘Carolling’ dari rumah ke rumah di kawasan PKPP, PKPB dan Perintah Kawalan Diperketatkan (PKPD) tidak dibenarkan.
“Sambutan Krismas di kawasan PKPD pula mempunyai sedikit kelainan di kawasan PKPP dan PKPB,” katanya pada sidang akhbar di sini hari ini.
Jelasnya, pada 24 Disember upacara sembahyang di PKPP dan PKPB akan diadakan bermula pukul 5 petang hingga 9.30 malam dengan pembahagian dua sesi dan diselangi operasi sanitasi selama 45 minit sebelum sesi baharu dimulakan.
Katanya, pada 25 Disember, upacara sembahyang diadakan bermula pukul 7 pagi hingga 1.45 petang dengan pembahagian tiga sesi sahaja diselangi dengan operasi sanitasi selama 45 minit sebelum sesi baharu dimulakan.

“Bagi sambutan perayaan di Rumah Kediaman Landed dalam kalangan keluarga terdekat perlu tidak melebihi 20 orang pada satu-satu masa.
“Manakala bagi Rumah Kediaman Strata dengan keluasan kurang daripada 1500 kaki persegi (tidak melebihi 10 orang) dan bagi keluasan melebihi 2500 kaki persegi(tidak melebihi 15 orang) pada satu-satu masa manakala bagi aktiviti perniagaan hanya di premis dibenarkan oleh Pihak Berkuasa Tempatan (PBT) dan digalakkan perniagaan online,” katanya.
Menurutnya lagi, SOP Krismas dalam kawasan PKPD pula menunjukkan beberapa peraturan yang perlu dipatuhi.
“Sebagai contoh, upacara sembahyang di semua rumah ibadat tidak dibenarkan, aktiviti jualan atau perniagaan juga tidak dibenarkan.
“Sambutan perayaan pula dibenarkan bagi seisi keluarga dalam rumah yang sama sahaja namun aktiviti ziarah di kawasan PKPD tidak dibenarkan,” jelasnya. – K! ONLINE


Agong, Permaisuri zahir takziah kepada keluarga Tun Rahah
Oleh NUR HUDA MUSA

18 Disember 2020, 6:57 pm
]PETALING JAYA – Seri Paduka Baginda Yang di-Pertuan Agong dan Raja Permaisuri Agong menzahirkan ucapan takziah kepada seluruh keluarga ibu bekas Perdana Menteri, Datuk Seri Najib Tun Razak, Tun Rahah Tan Sri Mohamed Noah yang telah pulang ke Rahmatullah petang ini.
Seri Paduka Baginda berdua turut menzahirkan rasa sedih dengan pemergian Allahyarhamah Tun Rahah, balu kepada bekas Perdana Menteri Kedua, Allahyarham Tun Abdul Razak Hussein.
“Seri Paduka Baginda berdua menzahirkan harapan agar seluruh keluarga Allahyarhamah sabar dan tabah menghadapi suasana sedih dan pilu ini.
“Seri Paduka Baginda berdua mendoakan agar roh Allahyarhamah dicucuri rahmat oleh Allah S.W.T dan ditempatkan bersama para solihin,” jelas satu kenyataan yang dikeluarkan di laman Faceebook Istana Negara hari ini.
Terdahulu, Seri Paduka Baginda Yang di-Pertuan Agong berkesempatan berangkat menziarahi Allahyarhamah di Hospital Prince Court, Kuala Lumpur semalam.
Hari ini, Seri Paduka Baginda berkenan mengadakan lawatan khas ke Abu Dhabi, Emirah Arab Bersatu (UAE) selama lima hari. – K! ONLINE


Pemimpin ucap takziah kepada keluarga Tun Rahah
Oleh NUR HUDA MUSA

18 Disember 2020, 6:37 pm
PETALING JAYA – Pemimpin kerajaan dan pembangkang mengucapkan takziah kepada keluarga ibu bekas Perdana Menteri, Datuk Seri Najib Tun Razak, Tun Rahah Mohamed Noah yang baru sahaja meninggal dunia sebentar tadi.
Ucapan tersebut dibuat oleh Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali melalui laman Twitternya sebentar tadi.
“Menerima berita sedih mengenai perginya Tun Rahah Mohamed Noah, balu kepada Tun Abdul Razak Hussein, Perdana Menteri Malaysia kedua yang baru sahaja kembali ke rahmatullah.
“Saya berdoa semoga allahyarhamah dicucuri rahmat dan maghfirah oleh Allah S.W.T dan mendapat husnul khotimah. Takziah kepada Datuk Seri Najib Razak dan keluarga Allahyarham,” ciapnya.
Sementara itu, turut mengucapkan takziah ialah, Ketua Pembangkang, Datuk Seri Anwar Ibrahim.
“Takziah kepada Najib sekeluarga. Saya turut bersedih dan mendoakan agar roh Allahyarhamah dicucuri rahmat,” ciapnya.

Semalam, Anwar bersama isterinya, Dr. Wan Azizah Wan Ismail sempat menziarahi Tun Rahah di Hospital Prince Court, Kuala Lumpur.
Terdahulu, Najib turut mengesahkan berita kematian ibunya di laman Facebook. – K! ONLINE


Adik Nadia Brian selar Muizz
Oleh SAIRUL ZAMRI MISRANI

18 Disember 2020, 6:26 pm
PETALING JAYA – Susulan pendedahan suami Nadia Brian, Muizz Nasruddin mengenai sikap isterinya, adik kepada aktres itu tampil mempertahankan kakaknya.
Gadis yang dikenali dengan nama Lydia itu menerusi hantaran Instagramnya, beranggapan abang iparnya seperti mempunyai masalah mental apabila dilihat pandai berlakon bagi meraih simpati netizen.
“Check your mental health la Mr. M. (Periksa kesihatan mental kamu la Mr. M (Muizz). Gila nak buka aib orang. Dengar sini, sejak kahwin dahulu pun kau tidak bekerja, gila nak harta apa.
“Semua cukup? Kelakar. Maid (orang gaji) pun bukan kau yang bayar. Ingat tu!,” tulisnya dalam Instagram Story miliknya.
STATUS instaStory adik pelakon Nadia Brian, Lydia Brian yang menyelar Muizz kerana didakwa mengeluarkan kenyataan tidak benar.
Pada masa sama, Lydia turut menyelar tindakan Muizz mendedahkan konflik yang terjadi kepada umum sekali gus membuatkan kerier dan kehidupan kakaknya terganggu.
Lydia turut menasihati netizen untuk tidak melemparkan tuduhan yang tidak berasas selain tidak mencampuri urusan keluarga mereka.

Terdahulu, pergolakan rumah tangga Nadia dan Muizz hangat diperkatakan sejak Oktober lalu. Lebih mencetuskan tanda tanya, Muizz mendedahkan Nadia curang terhadapnya bersama dua lelaki lain.
Nadia dan Muizz mendirikan rumah tangga pada 9 November 2019 dan belum dikurniakan cahaya mata. – K! ONLINE


KDEBWM sedia tawar urus sisa sampah kilang
Oleh ISKANDAR SHAH MOHAMED

18 Disember 2020, 6:04 pm
SHAH ALAM – KDEB Waste Management (KDEBWM) bersedia menawarkan perkhidmatan pengurusan sisa sampah berjadual kepada semua kilang perindustrian di Selangor.
Inisiatif bagi mengurangkan risiko pencemaran itu dengan proses bermula daripada kutipan sehingga pelupusan sampah.
Pengarah Urusan KDEBWM, Ramli Mohd. Tahir berkata, pihaknya kini dalam fasa akhir kajian sebelum membentangkannya kepada kerajaan Selangor tahun depan.
“Kita masih sedang mengkaji secara menyeluruh antaranya berkaitan faktor lesen,jumlah dan jenis kilang yang ada selain kos dan logistik.
“Sejurus selesai, kita akan menawarkan perkhidmatan pengurusan itu kepada kerajaan negeri untuk perincian lanjut,” katanya pada sidang akhbar sempena majlis penyerahan Kotak Infaq di Ibu Pejabat KDEBWM di sini, hari ini.
Kotak berisi barangan keperluan asas hasil sumbangan warga KDEBWM itu akan diagihkan kepada 145 penerima kurang berkemampuan dan terjejas akibat pandemik Covid-19.

Ramli menegaskan pihaknya tidak berniat untuk bersaing dengan syarikat lain sebaliknya ingin membantu kerajaan negeri dalam pengurusan sisa sampah kilang dalam mengurangkan risiko pencemaran terutama sungai sehingga menyebabkan gangguan bekalan air.
Dalam perkembangan berlainan, beliau menjelaskan jumlah kutipan sampah di negeri ini kekal pada anggaran 10,000 tan sehari sejak pelaksanaan Perintah Kawalan Pergerakan (PKP) pada Mac lalu.
“Jumlah itu melibatkan antara 6,500 hingga 7,000 tan sampah domestik manakala 3,000 pula bagi sampah perindustrian dan tidak menolak angka itu akan meningkat susulan pertambahan penduduk dan kawasan perumahan baharu,” katanya.-K!ONLINE


Buka kedai runcit walau banjir
Oleh NIK NUR IZZATUL HAZWANI NIK ADNAN

18 Disember 2020, 5:31 pm
KEMAMAN – Meskipun kedai runcit dan rumahnya telah dinaiki air banjir sedalam kira-kira 600 meter, seorang peniaga kedai runcit di Perumahan Taman Rakyat Telok Kalong di sini tetap meneruskan perniagaannya.
Rahim Ibrahim, 52, berkata dia tetap meneruskan perniagaannya bagi membolehkan penduduk mendapatkan barang keperluan berikutan tiada kedai lain dibuka sejak kawasan itu dilanda banjir pada pukul 1 tengah hari tadi.
” Mula-mula fikir hendak tutup kedai tetapi pelanggan pula datang tidak putus-putus membeli roti dan makanan lain.
“Saya kasihankan pelanggan sebab ada yang tak sempat masak bila rumah masing-masing dinaiki air. Sekurang kurangnya apabila saya buka kedai, mereka boleh alas perut dahulu dengan membeli makanan yang ringan-ringan,”katanya ketika ditemui di kedai runcitnya di sini hari ini.
Rahim berkata, kejadian banjir tersebut merupakan kali pertama berlaku sejak tiga tahun dia menetap di perumahan tersebut.
“Saya harap banjir kali ini tak besar sebab saya tidak tahu mana hendak letak barang-barang jualan. Banjir ni kali pertama berlaku di kawasan ini dan memang di luar jangkaan,” katanya.

Sementara itu, tinjauan di kawasan perumahan itu mendapati penduduk mula membawa barang dan menyelamatkan diri masing-masing selepas kediaman mereka mula dinaiki air banjir. – K! ONLINE


Transit di hotel sebelum sindiket hantar pulang
Oleh MOHD YUNUS YAKKUB

18 Disember 2020, 5:45 pm
KLANG – Taktik sindiket penyeludupan warga asing menjadikan sebuah hotel bajet sebagai transit terbongkar dalam serbuan di sekitar daerah ini baru-baru ini.
Dalam serbuan pukul 12.30 tengah malam pada Sabtu lalu membawa kepada penahanan 40 individu berusia setahun hingga 50-an termasuk dua tekong darat warga tempatan .
Turut diberkas adalah ketua sindiket tersebut yang merupakan warga Indonesia dan tidak mempunyai dokumen perjalanan diri.
Ketua Polis Daerah Klang Utara, Asisten Komisioner Nurulhuda Mohd. Salleh berkata, pihaknya terlebih dahulu menyerbu lokasi tersebut untuk mengesan suspek dalam Op Lejang.
Katanya, pemeriksaan di tujuh buah bilik hotel kemudiannya menjumpai 38 warga Indonesia disyaki pendatang asing tanpa izin (PATI) termasuk seorang kanak-kanak lelaki.
Difahamkan mereka baharu dua hari menginap di hotel tersebut.

“Hasil pemeriksaan kesemua warga asing itu mendapati visa telah tamat tempoh dan tidak mempunyai dokumen diri serta ditransitkan di hotel berkenaan sebelum dihantar pulang melalui jalan tidak diwartakan.
“Ketujuh-tujuh bilik itu disewa oleh salah seorang tekong darat warga tempatan,” katanya dalam kenyataan di sini hari ini.
Kata beliau, siasatan lanjut juga mengesan seorang lelaki daripada kumpulan PATI itu yang menjadi ketua sindiket penyeludupan migran tersebut.
Tambah Nurulhuda, peranan ketua sindiket itu adalah mengutip wang daripada PATI dan menguruskan tempat tinggal sementara serta mengaturkan tarikh sesuai untuk dihantar pulang menggunakan bot.
“Modus operandi sindiket yang telah beroperasi selama enam bulan itu adalah memperkenalkan diri sebagai ejen yang boleh menguruskan PATI pulang ke Indonesia.
“Bayaran dikenakan kepada setiap PATI adalah di antara RM1,200 sehingga RM2,500 mengikut jarak perjalanan,” jelasnya.
Kes disiasat mengikut Seksyen 26A Akta Antipemerdagangan Orang dan Penyeludupan Migran (ATIPSOM). -K!ONLINE